ועדת המשנה למשאבי אנוש בצה"ל, כנסת 25, פרוטוקול מספר 5, 2023-05-29 00:00

אורנה ברביבאי: בוקר טוב, מה שלומכם? אני ביקשתי לקיים דיון בנושא המוטיבציה לשירות

אורנה ברביבאי:  אני חושבת שהנושא של צבא העם, המשמעות של היקף המתגייסים, היקף הלא מתגייסים במציאות שמאוד מאתגרת את הצבא, מחייבת איזושהי בחינה ודיוק, כמה מתגייסים, באיזה נסיבות לא, והאם האמירות על נושא המוטיבציה, על הירידה המוטיבציה בהקשרים של לחימה ובכלל, נכונים

אורנה ברביבאי:       אני מבינה שהיו פניות גם לצבא מכל מיני גורמים לקבל נתונים, ואני מבינה שיש השגות על זה

אורנה ברביבאי:  מבחינתי הדיון הזה הוא דיון פתוח והצבא יציג את הממצאים

אורנה ברביבאי:  הפרספקטיבה צריכה להיות רב-שנתית משום שלהסתכל על נתון בחודש מסוים, בשנה מסוימת, לא בהכרח משקף תמונה ומגמה, וזאת גם הציפייה במה שביקשתי מהצבא להיערך לדיון

אורנה ברביבאי:  אני מבינה שיש פה גורמים אזרחיים נוספים

אורנה ברביבאי:  תא"ל ודמני יציג את הנתונים ואחר כך נפתח את זה לדיון

אורנה ברביבאי:  הרעיון הוא לוודא שהצבא מקבל את מרב הכלים והתנאים כדי להבטיח שערך השירות נשמר, ואם הוא לא נשמר בגלל סיבות חברתיות, פוליטיות כאלה ואחרות, מה אנחנו בבית המחוקקים צריכים לעשות כדי להבטיח לצבא את היכולת לממש את החוק, גיוס חובה, שירות של צבא העם כל עוד המודל הזה לא ישתנה

אורנה ברביבאי:       בחודשים האחרונים החוויה היא שהמודל בפועל כמעט ולא מתקיים

אורנה ברביבאי:  הוא נשחק, אבל אנחנו עדיין מחזיקים את הרעיון, את האתוס של צבא העם כמשהו שהוא מכונן

אורנה ברביבאי:  האם עדיין הצבא הוא צבא העם? האם המוטיבציה לשירות נשמרה או נשמרת למרות כל המגמות החברתיות מסביב? אני חושבת שזה דיון שהוא ראוי להתקיים בוודאי כשאנחנו מתייחסים לצה"ל

אורנה ברביבאי:  אני רואה את צה"ל כבבואה של החברה ואין לי ספק שההשלכות החברתיות שמתקיימות מחוץ לכותלי הצבא מחלחלות ומשפיעות על יחסי צבא-חברה ועל היקף המתגייסים לצבא, בעיקר על הרצון והמוטיבציות שלהם להתגייס ליחידות מאתגרות

אורנה ברביבאי:       אני חושבת שאתוס הלחימה עומד למבחן יום-יומי למול גם אתגרים אחרים, לאו דווקא בהקשרים החברתיים, בוודאי הנושא של המערכים הטכנולוגיים שמאתגרים את המערכים הלוחמים, וצריך לשאול גם את עצמנו מה הצבא אומר ביחס לסדרי העדיפויות שלו, ביחס לרצון שלו לשמר את אתוס הלחימה ועד כמה אנחנו המחוקקים צריכים לסייע כדי לאפשר לצבא לממש את המשימות שלו

אורנה ברביבאי:  תוסיפו לזה גם היבטים של גיוס נשים ללחימה וההשפעה שיש לזה גם על היקף המתגייסות למערך וההשפעה על השירות המשותף, והנה לכם מקבץ של מורכבויות שהצבא נדרש להתמודד איתן, ואין לי ספק שההשלכות וההשפעות של זה צריכות להיות מוצגות לכל אזרח במדינה משום שהצבא הוא צבא העם

אורנה ברביבאי:  ממנו הוא שואב את הלגיטימיות שלו ובהכרח נכון שגם הנתונים יוצגו

אורנה ברביבאי:       ודמני, אתה נדרשת להציג כמה דברים

אורנה ברביבאי:  אני מציעה שתיקח את המקל מכאן ואחר כך נוכל גם להתייחס

אורנה ברביבאי:  בבקשה

אמיר ודמני: (הצגת מצגת)     בוקר טוב, אמיר ודמני, ראש חטיבת תכנון ומינהל כוח אדם

אמיר ודמני:  אני חייב לומר שלפני שבועיים-שלושה, אני לא זוכר בדיוק, הייתי פה והצגתי גם חלק מהדברים

אמיר ודמני:  אני אשתדל לא לחזור על עצמי ובכל מקרה אני אשתדל לתת תשובה לכל דבר

אמיר ודמני:  אני רוצה להתחיל בזה שבאמת החברה הישראלית מעמידה לרשות צה"ל את טובי בניה ובנותיה

אמיר ודמני:  אני כבר אומר בבסיס הדברים, בראש הדברים כצבא העם

אמיר ודמני:  מרביתו של העם, אנחנו נראה את זה עוד מעט, מתגייס לצה"ל, ואני חושב שזה מטיל עלינו, אני מתכוון לצבא להגנה לישראל, חובה עצומה גם למצות את כישוריהם ואת זמנם ואת איכותם של המתגייסים והמתגייסות לצה"ל

אמיר ודמני:  יש פעולות רבות שמתבצעות בהקשר הזה

אמיר ודמני:      הדבר השני זה שמודל צבא העם הוא מודל שהוא חיוני ונמצא בליבת הבסיס שלנו כמאפשר את חוסנו ואיכותו של צה"ל

אמיר ודמני:  העובדה שאנחנו יכולים להביא לשורותינו את טובי בנינו ובנותינו, היא מאשרת את היכולת שלנו להיות צבא איכותי וצבא משמעותי, ולעמוד במשימות ובאתגרים שבמקומות אחרים עושים אותם בהיקפים הרבה יותר גדולים ובגילאים יותר מבוגרים

אמיר ודמני:       אנחנו עשינו בשנים האחרונות הרבה מאוד התאמות כדי לייצר שפה משותפת טובה יותר ותיאום ציפיות רחב יותר עם דור המתגייסים הנוכחי, דור שאנחנו רואים בו הזדמנות עצומה בעיקר בכל מה שקשור לערך של המשמעות שהוא מחפש, ואנחנו סבורים שאנחנו צריכים לתת את המשמעות בצורה הטובה ביותר

אמיר ודמני:  כמובן האתוס בראש ובראשונה, של שירות המדינה וגם מיצוי עצמי

אמיר ודמני:  אני מוצא את עצמי אומר את זה לא מעט

אמיר ודמני:  מיצוי עצמי לא סותר את האתוס ואת החובה לשרת

אמיר ודמני:  אני חושב שאנחנו, אני גם אראה את זה, מנסים לעשות את זה ביחד

אמיר ודמני:       הדבר הנוסף שאני רוצה להגיד בפתח הדברים בניגוד לפתיח שלך, שהמוטיבציה לשרת בצה"ל גם בסדיר וגם במילואים היא מוטיבציה יציבה

אמיר ודמני:  אנחנו לא רואים איזה שהם שינויים בשנים האחרונות

אורנה ברביבאי: היעדר מוטיבציה

אורנה ברביבאי:  תסתכל רחב על מוטיבציה ותגיד גם בהיקף

אורנה ברביבאי:  שרידות בשירות

אמיר ודמני: אני עוד רק בהתחלה

אמיר ודמני:  אני אומר בהתחלה שאנחנו מצליחים למלא את השורות גם כמותית אבל בעיקר איכותית

אמיר ודמני:  אני אראה את זה בהמשך, כי זה לא מספיק כמותית, אבל אני מסכים עם הדברים שלך שזה מאתגר אותנו מאוד ושיש בפנינו לא מעט אתגרים שאני אגע בהם

אמיר ודמני:  זה לא שאנחנו חיים במציאות פשוטה

אמיר ודמני:  בתוך המציאות הקיימת אנחנו מצליחים להביא גם למיצוי כמותי וגם איכותי

אמיר ודמני:  זה רגע היה בראש הדברים

אמיר ודמני:       אני אציג מספר נתונים ואחר כך אני אכנס לפי גם מה שהוצג במצע, לפעולות שאנחנו מבצעים

אמיר ודמני:  מבחינת הנתונים, אני קודם כל אגיד ששיעור הגיוס של גברים לצה"ל עומד על 68

אמיר ודמני: 8%, שהפחת או סיבת אי הגיוס המרכזית היא סיבה של תורתו אומנותו

אמיר ודמני:  אנחנו רואים קצת למעלה מ-16%

אמיר ודמני:  אם אנחנו נכנסים לעומק, סיבת הפטור המרכזית הנוספת זה הנושא של הפטור הרפואי

אמיר ודמני:  מה שאנחנו רואים בפטור הרפואי, אני גם הצגתי את זה בוועדות קודמות, החלק הפיזי של הפטור הרפואי הוא יציב

אמיר ודמני:  השינוי המרכזי הוא האתגר של החוסן

אמיר ודמני:  הדבר הזה הוא לא קשור רק לצה"ל

אמיר ודמני:  אנחנו רואים את זה גם לפני הצבא, ואנחנו בקשר הדוק בעניין הזה גם עם מערכת החינוך, עם משרד החינוך, עם הרשויות המקומיות, עם גורמים נוספים

אמיר ודמני:  אנחנו רואים שהנושא של החוסן הוא בהחלט אתגר יותר גדול

אמיר ודמני:  אפשר לראות שבשנה-שנתיים האחרונות אנחנו כן הבאנו לירידה, אבל הדבר הזה נובע מהיערכות מאוד משמעות אחרת שעשינו

אמיר ודמני:  אני אומר עשינו, זה כלל הגורמים בצבא

אמיר ודמני:  יש פה גם את חיל הרפואה ואת"ל ועוד גורמים אחרים

אמיר ודמני:  עדיין אני מסמן את זה כנקודת תורפה רצינית שאני אתייחס אליה בפעולות שאנחנו עושים, ביחס למה נדרש מאיתנו כדי לעמוד במשימות שלנו, כי זה בהחלט מקשה עלינו

אמיר ודמני:  הפוטנציאל של הכשירים לשירות קרבי, מן הסתם אפשר לראות את העלייה בשנים האלה עד לבלימה של השנה-שנתיים האחרונות

אמיר ודמני:  הוא הוריד לנו פוטנציה

אמיר ודמני:       זה נכון שמצד שני אנחנו נהנה בשנים הבאות מגידול דמוגרפי, ועדיין אני אומר, השיעור הזה הוא שיעור שמדאיג אותנו ואנחנו עוסקים בו, על מה שנקרא נושא החוסן

אמיר ודמני:  אני אגע בו גם בהמשך, בדרך שבה אנחנו מנהלים את הנושא הזה, משתדלים לנהל אותו בצורה הטובה ביותר

אמיר ודמני:  כדי להביא לתוצאה בעניין הזה צריך שילוב ידיים של הרבה מאוד רשויות, גם משרד החינוך, גם משרד הביטחון, גם רשויות מקומיות

אמיר ודמני:  אני אגע בזה בהמשך אבל אני מסמן את זה אולי כאתגר הכי גדול שלנו בהקשר הזה

אורנה ברביבאי: ספציפית הסיפור של פטור על רקע נפשי?     

אמיר ודמני: אני עוד פעם אומר, זה לא רק הרקע הנפשי

אמיר ודמני:  זה עניין שאנחנו מזהים אותו, של יותר אנשים שצריכים קב"ן

אמיר ודמני:  אנחנו רואים את זה בנתוני המלש"ב

אמיר ודמני:  יותר אנשים שצריכים ליווי תוך כדי שירות

אמיר ודמני:  זה מחייב אותנו להיערכות אחרת

אמיר ודמני:  היא דרך אגב לא רק היערכות בהקשר הרפואי

אמיר ודמני:  גם היערכות בהיבט של תשתיות, של חווית השירות, של מה שאמרתי בהתחלה

אמיר ודמני:  אנחנו נראה את זה בסקר בהמשך

אמיר ודמני:      אחד הדברים שהכי משפיעים על חייל או חיילת או מתגייס או מתגייסת זה באמת היכולת שלהם לעשות שירות משמעותי

אמיר ודמני:  זה דרך אגב עומד בסקרים לפני התנאים הפיזיים

אמיר ודמני:  ככל שאנחנו עושים את ההתאמות האלה, ולכן גם פתחתי ואמרתי שהנושא הזה של מיצוי עצמי ושל מיצוי הכישורים הוא מאוד חשוב כי זה חלק מההבנה

אמיר ודמני:  זה גם קשור בשיטות ההדרכה שהן משתנות והן הרבה יותר מותאמות לדור המתגייסים והשיטות של איך עושים צו ראשון, עיין ערך מבחן שיורד משעתיים ל-40 דקות, עיין ערך זמן השהייה בלשכה שיורד משבע שעות לארבע שעות, עיין ערך הרבה מאוד דברים, צו בצוותא שאני אתייחס אליו, שבאים כולם ביחד

אמיר ודמני:  זה הכול מאותו שורש

אמיר ודמני:      בנשים, מה שאנחנו רואים זה 55%

אמיר ודמני:  הפטור המרכזי, גם אמרתי את זה, הצגתי את זה פעמים קודמות, זה פטור הצהרת דת

אמיר ודמני:  אני חייב לומר שאנחנו רואים גידול בהיקף הנשים הדתיות שמשרתות בצה"ל

אמיר ודמני:  אני במקרה ישבתי על החומר הזה אתמול, אז אני זוכר אותו בעל פה

אמיר ודמני:  לפני עשור כ-21%, אם להיות מדויקים, מ-2012, מהפוטנציאל של הבנות

אמיר ודמני:  מה זה פוטנציאל הבנות הדתיות? מכיוון שאינני קובע מי דתי ומי לא דתי, אני מדבר על הפוטנציאל החמ"ד, החינוך הממלכתי-דתי, היו מתגייסות לצה"ל

אמיר ודמני:  היום אנחנו מדברים על קרוב ל-30%

משה טור פז: אפשר שאלה פה, היו"ר?     

אורנה ברביבאי: כן

משה טור פז: עדיין האחוז הזה של 36

משה טור פז: 3% של פטור מדת לנשים הוא מאוד גבוה

משה טור פז:  אם אנחנו מחברים את הציבור החרדי ואת הציבור הדתי, אנחנו מגיעים לבערך רבע מהשנתון

משה טור פז:  יש פה עוד 11% שלומדות בחינוך ממלכתי ומקבלות פטור מדת

משה טור פז:  אין דרך להתמודד עם האירוע הזה?     

אמיר ודמני: אני חושב שאנחנו מתמודדים, כי זה שאני מספר לכם עכשיו על גידול מ-21% ל-30%, וזה שאני אומר לכם שנעשות הרבה מאוד פעולות לבנות דתיות, כולל התאמות בתוך השירות, שירות בקבוצות, תהליכים שקורים טרום הגיוס, שבעבר לא היו קורים במערכת החינוך

משה טור פז: אני אחדד את השאלה שלי

משה טור פז:  אני מכיר את הנתונים על הציונות הדתית וזה יפה שיש עלייה

משה טור פז:  אני מתמקד שנייה באוכלוסייה שבאה מבתי הספר הממלכתיים ומצהירה מטעמי דת

משה טור פז:  האם הנתון הזה נמצא בעלייה, בירידה, בסטגנציה?     

אמיר ודמני: הנתון הזה לא נמצא בעלייה והוא נתון יחסית של מספרים מאוד מאוד נמוכים

אמיר ודמני:  כל מקרה כזה, יש לנו כלים לדעתי לא מספיק משמעותיים, אבל כלים שעומדים לרשותנו

אמיר ודמני:  כל מקרה שאנחנו מזהים, אנומליה בין הדרישה לבין המציאות בפועל, אז אנחנו בודקים אותה בכלים שעומדים לרשותנו

אמיר ודמני:  אין לנו סמכויות חקירה דרמטיות, אבל אם אנחנו רואים משהו שלא מסתדר לנו, אז אנחנו מטפלים בזה

אמיר ודמני:  השיעור שם הוא לא גבוה ואני אומר עוד פעם, אני חושב שהמיקוד שלנו הוא נכון

אמיר ודמני:  אני חושב שאנחנו רואים יותר בנות דתיות שמתגייסות לצה"ל, פעילות עומק

אמיר ודמני:  אנחנו לא עכשיו עושים מזה רעש בראש חוצות

אמיר ודמני:  אנחנו עובדים בצורה מכובדת ואני חושב שככל שהזמן עובר ויותר ויותר בנות משרתות, הן גם השגרירות הטובות ביותר שלנו לגבי בנות נוספות, וככה אנחנו עובדים ואנחנו רואים גידול משנה לשנה

אמיר ודמני:  אמנם הוא גידול דרמטי אבל בראיה של עשור זה כבר משמעותי

אורנה ברביבאי: אמיר, יש לך איזה הסבר למה לגברים יש סדר גודל של 8

אורנה ברביבאי: 5% של פטור נפשי ולנשים לצורך העניין - - -      

אמיר ודמני: דרך אגב, עשינו מחקרים על זה

אמיר ודמני:  גם הסתכלנו על תופעות בין-לאומיות ודברים אחרים

אמיר ודמני:  זה לא משהו שאני רואה אותו רק בצה"ל

אמיר ודמני:  אני לא מומחה בזה, אני לא רוצה להגיד

אמיר ודמני:  אני רק יודע להגיד שזה לא דווקא בצבא

אורנה ברביבאי: אני קושרת את זה ליעדי השיבוץ

אמיר ודמני: זה בטוח לא נכון, אני אסביר למה

אמיר ודמני:  יעדי השיבוץ היום שפתוחים בצה"ל לנשים הם טובים יותר משל גברים

אמיר ודמני:  חד משמעית

אמיר ודמני:  אני אסביר את זה

אמיר ודמני:  נשים היום הולכות באחוז הרבה יותר גבוה בגלל שמערך הלחימה עדיין רובו גברים למרות שיש עלייה בשיעור הנשים שם, ואני אגע בזה בהמשך, כ-18%

אמיר ודמני:  זה מספרים שלא היו אף פעם, אבל עדיין גברים בדיפולט הולכים ללחימה

אמיר ודמני:      יש המון תפקידים איכותיים שפתוחים לנשים, הרבה יותר מאשר לגברים

אמיר ודמני:  תמצאו נשים ביעדי איתור בשיעור הרבה יותר גבוה משל נשים

אמיר ודמני:  זה לא הסיבה לדעתי

אורנה ברביבאי: אני אומרת שלגבר יש אולי סיבה יותר טובה להוציא פטור נפשי כי היעדים שלו הם בשירות - - -     

אמיר ודמני: אני כנראה לא אצליח לשכנע אותך, אבל אני לא חושב שזאת הסיבה

אמיר ודמני:  חשוב לי פה להגיד לכם שאנחנו רואים את השיעור של ההשתתפות לפי תמונת מצב סוציו-אקונומית, בניגוד לכל מיני דברים שנאמרים

אמיר ודמני:  אני אראה את זה בהמשך

אמיר ודמני:  אנחנו רואים שהשיעור בהשתתפות בכלל המערכים בצה"ל הוא פחות או יותר זהה לגודל של כל אחד מהחלקים הסוציו-אקונומיים

אמיר ודמני:  הוא דומה לחלוטין

אמיר ודמני:  אין איזשהו ייצוג יתר של אוכלוסייה מסוימת במערך מסוים

אמיר ודמני:  במערך הלחימה אפשר להגיד יותר, אני עוד מעט אכנס אליו, שהייצוג של אשכולות סוציו-אקונומיים, ככל שהם עולים הוא גבוה יותר מהשיעור שלהם - - -     לפני מספר ימים הרמטכ"ל העניק פרסים לרשויות מצטיינות ולבתי ספר מצטיינים, וראינו שם ערים מאוד חזקות גם במרכז הארץ

אמיר ודמני:  ראינו גם ערים בדרום

אמיר ודמני:  ראינו את דימונה שהובילה בערים הבינוניות, אבל ראינו גם ערים כמו רעננה וכפר סבא והרצליה והוד השרון ששיעור הגיוס שם הוא מאוד חזק

אמיר ודמני:       חשוב לי להגיד שאנחנו כן סימנו לעצמנו נקודה שאני לא מדגיש אותה בוועדה הזאת, וזה השיעור של הייצוג של הפריפריה ביחידות הטכנולוגיות, שהוא נמוך מהשיעור שלהם באוכלוסייה

אמיר ודמני:  לזה עשינו תוכנית תלת-שנתית שכבר אנחנו בתוכה רואים את הגידול, והמטרה היא להביא אותם תוך שלוש שנים

אמיר ודמני:  אני חס וחלילה לא עושה לאף אחד טובה

אמיר ודמני:  זה טובה לצה"ל שאני ממצה יותר טוב, להביא אותם לשיעור הגודל שלהם באוכלוסייה, כ-30%–32%

אמיר ודמני:  גם ביחידות טכנולוגיות אנחנו עלינו מ-12% לכמעט 20% כבר עכשיו ואנחנו נגיע גם ליעד שקבענו

אמיר ודמני:       הדבר הבא שאני אציג זה באמת הנושא של מערך הלחימה

אמיר ודמני:  תיראו, זה השאלה שתמיד שואלים אותי, איך אתה יודע אם יש מוטיבציה ללחימה או אין מוטיבציה ללחימה, וכולם אומרים, בוא נבדוק את המוטיבציה ללחימה לפי שאלון העדפות בצו ראשון

אמיר ודמני:  אני מודיע לכם, שאלון העדפות, מלש"ב משנה אותו חמש פעמים פחות או יותר עד שהוא מתגייס, ושאלון העדפות, בחמש שנים האחרונות לא ראיתי בו שום שינוי

אמיר ודמני:  הוא מתנהג אותו דבר

אמיר ודמני:  עם כל הכבוד, זה לא מבחינתי מדד לחיזוי מוטיבציה ואני מעדיף מדדים אחרים, לדוגמה, המדד של מתוך פוטנציאל כשירי הלחימה שמגיעים למיט"ב, כמה אנשים אני מצליח לשבץ ביעדי לחימה?      

אורנה ברביבאי: עשית 100% אחר

אורנה ברביבאי:  אם הורדת את היקף הנשר - - -      

אמיר ודמני: שלא כשיר ללחימה לא יכול להיות

אמיר ודמני:  בשביל זה הצגתי את זה בהתחלה

אורנה ברביבאי: יצרת 100% אחרים

אמיר ודמני: זה למיטיבי לכת

אמיר ודמני:  אני לא אחשב מוטיבציה

אמיר ודמני:  אני הצגתי את זה בהתחלה בשביל זה

אמיר ודמני:  הראיתי קודם כל כמה מתגייסים, והראיתי את הנשר הנפשי ושמתי את זה קודם כל

אמיר ודמני:  עכשיו אני אומר שמתוך פוטנציאל כשירי הלחימה, אני לא יכול לשבץ ללחימה מישהו שאיננו כשיר

אורנה ברביבאי: אני מחדדת להבנה

אורנה ברביבאי:  וואנס, הורדת את ה-X כשירות נפשי ללחימה, שמת פה פחות פוטנציאל

אמיר ודמני: אני מחדד את זה

אמיר ודמני:  מכיוון שאינני יכול לשבץ מישהו שאיננו כשיר ללחימה ללחימה, אז אני מתייחס למי שכשיר

אמיר ודמני:  תיכף אני אראה לכם איזה פעולות אנחנו עושים כדי לחזק את המוטיבציה ללחימה

אמיר ודמני:  אני עוד לא הגעתי לחלק הזה

אמיר ודמני:  אפשר לראות שמתוך עשרה אנשים כשמונה וחצי הולכים ללחימה

אמיר ודמני:  זה שיעור מיצוי מאוד גבוה

אמיר ודמני:  דרך אגב, אני לא מעוניין שיהיה פה עשר מעשר

אמיר ודמני:  יש אנשים שמגיעים לגיוס ואני לא מוצא אותם מתאימים, ואני לא אשים שם כל אדם

אמיר ודמני:  אני אשים אדם שהוא מתאים

אמיר ודמני:       הדבר השני וזו הנקודה החשובה, שיש עבודה שלמה שהוביל אותה עוד הרמטכ"ל הקודם, רא"ל כוכבי, שנקראת "הגדוד כאתרוג", שבמסגרתה הגדלנו גם את ההיקפים של המשרתים במערך הלחימה

אמיר ודמני:  אני תיכף אתייחס לזה בהקשר גם של הנשים שהן עשו את השינוי הכי דרמטי ב"גדוד כאתרוג", אבל הדבר השני זה הנושא של היקף הליבות

אמיר ודמני:  היקף הליבות זה אומר שלא רק שאנחנו ממלאים את השורות, אלא אנחנו מצליחים בשנים האחרונות גם להגדיל את ההיקף של האנשים האיכותיים, מה שאנחנו קוראים ליבה, איכויות קצונה בתוך המערך הלוחם

אמיר ודמני:  בעיניי זה הנקודה

משה טור פז: מה 47% אומר?     

אמיר ודמני: זה עלייה מאוד מאוד משמעותית

אמיר ודמני:  זה אומר שמתוך היקף האנשים שאני משבץ ללחימה, השיעור של אנשים באיכויות ליבה הוא כמעט 50%

אמיר ודמני:  זה לא רק שאני יכול להגדיל את ההיקף, אני יכול להגדיל גם את האיכות

אמיר ודמני:  אני אראה עוד כמה דברים שבעיניי מלמדים על מוטיבציה, אבל זה דבר שמלמד על מוטיבציה, כי אם לא הייתה מוטיבציה, אני לא באמת יכול לפנות ליעד לחימה בכוח

אמיר ודמני:  זה לא גם מה שאני מנסה לעשות, אפרופו מה שאמרתי על הניתוח בהתחלה

שרון ניר: יש עלייה בליבות ללחימה בעקבות זה שיש נשים?     

אמיר ודמני: אני עוד שנייה אסביר על הנשים

שרון ניר: הבנתי

שרון ניר:  זה רק גברים, מה שאני רואה פה

אמיר ודמני: כן, זה את רואה גברים

אמיר ודמני:       עכשיו מה שאני רוצה עוד להגיד לכם, וזה בהחלט משהו שמלמד על המוטיבציה

אמיר ודמני:  יש עלייה ברצון להגיע ליחידות הקרביות

אמיר ודמני:  מה שרואים פה זה את הנתונים של יום סיירות

אמיר ודמני:  אני מסכים שהנתון הזה גם אומר שיותר מאתגר אותנו לשבץ, נקרא לזה ליעדי לחימה קונבנציונליים כי אנשים רוצים להגיע כמה שיותר, ואין לי שום רעיון לחסום את זה

משה טור פז: זה כלל ימי הסיירות של כל היחידות, הממיינות

אמיר ודמני: כן

אמיר ודמני:  השנה הזאת זה השנה הגבוהה ביותר בהיקף האנשים שהגיעו לימי סיירות, וזה מלמד על המגמה שאמרתי עליה גם בהתחלה, של בני הנוער שרוצים להגיע ליחידות הטובות והמשמעויות והקשות ביותר

אמיר ודמני:  כולכם בטח רואים את כל הקבוצות שמתאמנות לקראת הצבא במקומות כאלה ואחרים, ועדיין יש בזה גם אתגר

אמיר ודמני:  בסופו של דבר לא כולם יגיעו ליחידות מיוחדות

אמיר ודמני:  חלק יגיעו ליחידות שהן יחידות חשובות ביותר ומכריעות יותר אבל הן לא יחידות מיוחדות, וזה בהחלט מאתגר אותנו

אמיר ודמני:      כשאנחנו מסתכלים על מערכים, אז המערך העליון זה הכהה, זה המערך של הלחימה

אמיר ודמני:  אם אנחנו מסתכלים על השיעור הכללי, אז הוא מופיע בעמודה היותר שמאלית

אמיר ודמני:  רואים את זה פה לאורך שנים

אמיר ודמני:  לאורך שנים המגמה היא מגמה נשמרת שבעצם שיעור ההשתתפות של לצורך העניין האשכולות הסוציו-אקונומיים הגבוהים, אפשר לראות אותם, הם מסומנים לפי הצבעים

אמיר ודמני:  שיעור ההשתתפות ביחס לחלק היחסי שלהם באוכלוסייה הוא גבוה יותר

אורנה ברביבאי: קח עמודה, רוץ איתי על עמודה שאני אבין

אמיר ודמני: לדוגמה, תיקחי רגע את 2021, יש לי גם את 2022, אז את רואה נגיד אשכול 9 זה הצבא הירוק הפחות כהה

אמיר ודמני:  אפשר לראות בצד שמאל את ההתפלגות הכללית באוכלוסייה

אמיר ודמני:  לצד זה את ההתפלגות בתוך הלחימה ובתוך לחימת החוד

אמיר ודמני:  אפשר לראות שהקו הוא יותר ארוך בלחימה ובלחימת החוד, קרי השיעור שלהם בלחימה או בלחימת החוד הוא גבוה משיעורם באוכלוסייה

אורנה ברביבאי: אתה אומר, יש מענה לכלל האוכלוסיות ללא קשר לסוציו-אקונומי

אמיר ודמני: אני בכלל אומר שכל הרעיון של איך אנחנו משבצים הוא השתנה משמעותית

אמיר ודמני:  היום במערבל שיבוץ שאנחנו עושים ליעדים, אז אנחנו מאזנים את היעדים היום

אמיר ודמני:  בכל יעד נמצאים כולם

אמיר ודמני:  אפשר לראות את זה כשמגיעים ליחידות, נמצאים שם כולם, מרכז, צפון, דרום, דתיים, חילוניים, סוציו גבוה, סוציו נמוך

אורנה ברביבאי: הגורם המשבץ לוקח בחשבון גם נתון סוציו-אקונומי כשהוא לוקח גיוס ספציפי, והסיפור הוא לא רק נגיד המענה האיכותי, מעבר כמובן לפרופיל ותנאי כשירות בסיסיים

אורנה ברביבאי:  הגורם הממיין והמשבץ לוקח בחשבון נתון סוציו-אקונומי כדי לייצר שוויון בין כלל יחידות הצבא הלוחמות

אמיר ודמני: אבל עם תיקון אחד

אמיר ודמני:  קודם כל האיכותי

אמיר ודמני:  אנחנו רוצים לראות שכל היעדים איכותיים

אמיר ודמני:  אנחנו יודעים באמצעות מערבל שיבוץ מאוד משוכלל, לשקלל את כל הנתונים ולייצר מצב שאנחנו בונים גם יעדים איכותיים וגם יעדים מאוזנים כולל זה שאנחנו לא רוצים שבחטיבה מסוימת יהיה אנשים שגרים דווקא בדרום

אמיר ודמני:  זה היה

אמיר ודמני:  זה לא דברים שלא היו

אמיר ודמני:  או אנחנו רוצים שהקיף החיילים שהם בוגרי מכינות קדם צבאיות יהיה מאוזן בין היעדים

אמיר ודמני:  זה דברים שאנחנו עושים

אורנה ברביבאי: עד כמה הסיפור של שינוי שיטת המיון השפיע על זה?     

אמיר ודמני: לדעתי הוא מאוד משפיע

אמיר ודמני:  זה תוצר של זה, כי היכולת להגיע לרזולוציות נמוכות ומדויקות הוא שונה לחלוטין

אמיר ודמני:  גם יש לנו כלים טכנולוגיים הרבה יותר טובים כדי לעשות את זה

אמיר ודמני:       דיברתי על לחימה

אמיר ודמני:  אני רוצה לגעת בנשים בלחימה

אמיר ודמני:  אני לא יכול לתת לכם את המספרים אבל אני יכול לתת לך את המספרים

אמיר ודמני:  תצטרכו להאמין לי שהמספרים הם עולים

אמיר ודמני:  אנחנו עלינו בשמונה שנים האחרונות כמעט ב-200% בהיקף הלוחמות

אמיר ודמני:  מה שאתם יכולים לראות זה גם בהיקף של הגיוס

אמיר ודמני:  ביחס ל-2019-2020 אנחנו מגייסים היום ללחימה 900 בנות יותר כל שנה

אמיר ודמני:  זה המון

קריאה: זה רק בהתנדבות

אמיר ודמני: זה רק בהתנדבות, כן

אמיר ודמני:  אני אראה תיכף כמה באות להתנדב

אמיר ודמני:  הדבר הנוסף זה שבאמת אתם יכולים לראות שיש תמהילים משמעותיים

אמיר ודמני:  אתם רואים פה את המקומות שבהם משולבות נשים

אמיר ודמני:  צריך להגיד שלאחרונה הוספנו כמה דברים, אחד זה את יהל"ם

אמיר ודמני:  זה כבר פיילוט שקרה במרץ, מוצלח, ויהיה גיוס נוסף עכשיו בנובמבר

אמיר ודמני:  בעצם הדבר החשוב, שהחל מיום השדה הקרוב על פי החלטת הרמטכ"ל לא תהיה הגדרה של מבחן פיזיולוגי כמבחן שקובע מי מגיע ליום שדה, אלא ההגדרות יהיו זהות בהיבט של פרופיל בין נשים לגברים, ולכן אנחנו נערכים למאות נשים כבר בנובמבר שיגיעו ליום השדה

אורנה ברביבאי: ההמלצות של הוועדה שהייתה על נשים ולחימה לגבי משקל וכו'?     

אמיר ודמני: זה נתונים שהם תומכים אבל לא בהתייצבות ליום שדה

אורנה ברביבאי: לא תהיה מגבלה על פי מיון ראשוני של נתונים פיזיולוגיים להגיע ליום שדה

אמיר ודמני: נכון

אורנה ברביבאי: ואחר כך?     

אמיר ודמני: אחר כך כל אחת תצטרך לעמוד בקריטריונים שנדרשים כדי להגיע ליחידה, ככתבם וכלשונם

אורנה ברביבאי: אם היא הגיעה, אז למה אתה נותן לה מראש להתמודד על משהו שאין לה סיכוי להגיע?     

אמיר ודמני: אף אחד לא אמר שאין סיכוי

אורנה ברביבאי: אם היא עברה ואתה בסוף פוסל אותה - - -      

אמיר ודמני: אני לא פוסל אף אחד

אורנה ברביבאי: אז מה?     

אמיר ודמני: אני מאפשר לנשים ולגברים להגיע באופן שוויוני ליום שדה

אמיר ודמני:  כמובן שימי השדה לא יהיו משותפים

אורנה ברביבאי: היא עברה

אמיר ודמני: היא עברה, היא תעבור למיון ליום סיירות

אמיר ודמני:  אם היא תעבור אותו היא תיכנס ליחידה, ואם היא תעבור את המסלול ביחידה, היא תהיה ביחידה

אמיר ודמני:  אם לא, אז היא תגיע למקומות אחרים כמו כל חייל אחר

קריאה: במוסד יש לוחמות כבר הרבה שנים

אמיר ודמני: גם בצה"ל יש הרבה מאוד לוחמות, ויש גם דברים שאני לא יכול להגיד לך בוועדה הזאת, אז תכבדי אותי שאני לא יכול לעשות את זה

אמיר ודמני:  אם נתת את הדוגמה של המוסד, אז אני עניתי ואני חושב שאת יכולה להבין למה התכוונתי

אורנה ברביבאי: רק כדי לחדד את העניין

אורנה ברביבאי:  לנוכח המלצות הוועדה על משקל לצורך העניין, היא עשתה מיון, לא מנעת ממנה, אבל בסוף היא לא תגיע ליעד גם אם היא עברה את המבחנים בגלל היבט של משקל או כל דבר אחר

אמיר ודמני: אני לא אמרתי את זה

אמיר ודמני:  יש עכשיו הגדרות שמכינים לטובת הדבר הזה

אמיר ודמני:  אני לא האיש המומחה בנושא

אמיר ודמני:  אני אומר שוב, בכל מה שקשור למיון ליום שדה, זה בשורה, זה לא דבר שהיה

אמיר ודמני:  לא תהיה הבחנה

אורנה ברביבאי: עובדה שפתחתם

אמיר ודמני: נכון

אורנה ברביבאי: זאת באמת בשורה

משה טור פז: הורדתם את הרף של המשקל

שרון ניר: גבירתי, אני מבינה שהוא אומר שזה בוטל

אמיר ודמני: אמרתי שהקריטריון ליום שדה לגברים ולנשים הוא זהה

אמיר ודמני:  הדבר השני שאמרתי, שיש עוד עבודות שעכשיו משלימים לגבי ההמשך

אמיר ודמני:  זה קורה בסוף השנה

אורנה ברביבאי: הבשורה שאתה אומר היא בכניסה למשפך המיון, לא ביציאה ממנו

שרון ניר: זאת אומרת שאם אין לה את המשקל הרלוונטי היא לא מקבלת

אמיר ודמני: אני לא אמרתי את זה

אמיר ודמני:  אני אמרתי שאם אתם מסתכלים על מה שהצגתי עד עכשיו, אז אמרתי, יש עלייה של כמעט 200% בשיעור הנשים הלוחמות

אמיר ודמני:  בשלוש השנים האחרונות יש עלייה נוספת של 900 מתגייסות ביחד ל-2019 בכל שנה, שזה המון

אמיר ודמני:       הדבר השני, הצגתי את השילוב שלהן בכלל יעדי הלחימה

אמיר ודמני:  דבר שלישי שהצגתי זה את הפתיחה של יחידת יהל"ם שהתבצעה בצורה טובה

אמיר ודמני:  אחר כך הצגתי את ההגעה ליום שדה שהיא תהיה שוויונית כבר בנובמבר

אמיר ודמני:  אני אוסיף ואומר שיש עוד עבודות בתוך הצבא על יחידות נוספות

אמיר ודמני:  כשנאמר לי פה על יחידות מיוחדות כאלה ואחרות, אמרתי שיש אותן גם בצבא, ואמרתי שאני לא יכול לפרט אותן בפורום הזה

מרב מיכאלי: אני לא ירדתי לסוף דעתו של אדוני, מה הוא לא יכול להגיד

אמיר ודמני: התייחסתי ליחידות ספציפיות שאני לא יכול להתייחס אליהן פה

אורנה ברביבאי: הוא אומר שיש יותר מכפי שהוא מראה, משום שהוא לא יכול לתאר באיזה יחידות ספציפיות

אמיר ודמני: אני הראיתי פה את כל התמונה

מרב מיכאלי: הוא יכול לתת מספר ולא להגיד באיזה יחידות

אמיר ודמני: אני נתתי את המספר

מרב מיכאלי: המספר הזה כולל גם את המשרתות ביחידות שאתה לא יכול לדבר עליהן?     

אמיר ודמני: אם אפשר לא לנהל את זה פה, אני אודה לך

אורנה ברביבאי: טוב, בבקשה

אמיר ודמני: הדבר הבא זה הנושא של ההתייצבות למיוני לוחמות בחתך לשנתונים

אמיר ודמני:  גם פה אפשר לראות, וזה דיברנו על מוטיבציות

אמיר ודמני:  אפשר לראות שבכל שנתון יש עלייה בהיקף הנשים שמגיעות למיוני לוחמות

אמיר ודמני:  זה קשור גם בדרך שבה אנחנו מנהלים את הדברים לדעתי, ומביאים אותם לידיעת המלש"ביות, אבל זה קשור גם בהצלחות

אמיר ודמני:  אנחנו רואים יותר נשים מפקדות, אנחנו רואים יותר נשים בבה"ד 1, לכן אני אומר שבהסתכלות גם על דברים כאלה, לא נכון להסתכל בראייה קצרת טווח, בראייה ארוכת טווח

אמיר ודמני:  יש פה שינוי מאוד משמעותי

אמיר ודמני:  יש פה היקף מאוד משמעותי, וזה מה שהתייחסתי, חברת הכנסת שרון ניר, קודם, שלא היינו יכולים לעשות את הגדוד כאתרוג, כלומר לא היינו יכולים לחזק את היחידות המתמרנות אם לא היינו מגדילים משמעותית את שיעור הנשים בלחימה

אמיר ודמני:  זה מה שהתייחסתי

אמיר ודמני:      הדבר הבא זה גם לדעתי מראה על איכות ומראה על מוטיבציה

אמיר ודמני:  בסוף כשאנחנו מסתכלים על נתוני הכניסה לבה"ד 1, אז אפשר לראות שבעולם הלחימה אנחנו באיכויות נמצאים הרבה מעל האיכויות שאנחנו מגדירים לעצמנו כבסיס

אמיר ודמני:  כמובן שאנחנו רוצים כמה שיותר

אמיר ודמני:  בקצונת תומכי לחימה המגמה היא מגמה מעורבת

אמיר ודמני:  יותר מורכב לנו שם

אמיר ודמני:  אנחנו נמצאים על הרף פחות או יותר

אמיר ודמני:  בעולם הלחימה אנחנו הרבה מעל הרף

אמיר ודמני:  כששואלים אותי מה זה מוטיבציה אז אני אגיד, מוטיבציה היא גם הרצון של אנשים איכותיים ומתאימים לצאת לפיקוד ולקצונה

אמיר ודמני:  גם זה רציתי להתייחס

שרון ניר: אתה יכול להגיד משהו לגבי איכויות של לוחמות? דיברת קודם על איכויות וליבות של לוחמים

שרון ניר:  איכויות גבוהות?     

אמיר ודמני: הן איכויות טובות לא כמו הגברים, אבל זה נובע מזה שבדיפולט חלק ניכר מהנשים המאוד איכויות הולכות גם ליעדי איתור, מה שפחות קיים אצל גברים

אמיר ודמני:  בהיקפים הרבה יותר קטנים

אמיר ודמני:  זה לדעתי הסיבה

אורנה ברביבאי: יש לך נתונים לגבי נשר בלחימה בהשוואה בין גברים לנשים?     

אמיר ודמני: תיראי, לא הבאתי את זה לפה אבל אני יכול להגיד שאנחנו הבאנו את השיעורים של הנשר של נשים בלחימה לשיעורים דומים לשיעורים של הגברים, בעיקר בגלל עבודה מאוד מאומצת לאורך שנים של למידה, של הבא"ח האחוד של הגבולות, של שירותי רפואה יותר טובים, של תזונה, של תשתית

אמיר ודמני:  גם עם השנים אנחנו למדנו לעשות את זה הרבה יותר טוב

אמיר ודמני:  לפני כמה שנים היינו הרבה פחות טובים

אורנה ברביבאי: תרשום לך, אמיר, שזה נתון שאני רוצה שתשלים

אמיר ודמני: בסדר גמור, כולל ירידה בפציעות, כולל דברים אחרים

אורנה ברביבאי: אחר כך תראה את הנשר בפילוח גם של גברים, גם של נשים

אמיר ודמני: אין בעיה

אמיר ודמני:  אני רוצה כמה נתונים להציג מתוך סקר מלש"ב

אמיר ודמני:  כשאנחנו שואלים את המלש"בים, אני לא נותן לזה את כל המשקל

אמיר ודמני:  אני שם את זה כנתון נוסף על מה שאמרתי

אורנה ברביבאי: גברים/נשים הטבלה הזאת?     

אמיר ודמני: כן

אמיר ודמני:  כשאנחנו שואלים אותם מה המוטיבציה שלכם לקראת השירות? חשוב לי להגיד, כשאנחנו אומרים מידה בינונית זה מה שאת מכירה, נגיד רצון 3

אמיר ודמני:  סטטיסטית מהבחינה שאנחנו ראינו, אחוז מאוד גבוה ממי שמשיבים גם במידה בינונית הם מאוד מצליחים בתוך המערך

אמיר ודמני:  שיעור הנשר שלהם הוא נמוך

אמיר ודמני:  זה שונה ממי שאומר שהוא לא רוצה

אמיר ודמני:  אחוז מאוד גבוה, למעלה מ-90% הם מדרגים את הרצון שלהם כבינוני ומעלה

אמיר ודמני:  אני אומר עוד פעם, בנתונים זה בסופו של דבר מביא לידי ביטוי התאמה ששיעור הנשר שלה הוא פחות גבוה

שרון ניר: כל הפוטנציאל נשאל?     

אמיר ודמני: זה כל הפוטנציאל

קריאה: זה כל מי שעבר צו ראשון

שרון ניר: כל מי שעבר צו ראשון, לא מי שקיבל פטור

אמיר ודמני: כן

שרון ניר: זאת אומרת, אותם אלה שקיבלו פטור לא נשאלים

אמיר ודמני: נכון, בדיוק

שרון ניר: זה בעצם ממי שמתגייס

שרון ניר:  זה יפה

אמיר ודמני: זה עדיין אחוז מאוד גבוה

אמיר ודמני:  אנחנו בוחנים את כל הכלים שאנחנו מעמידים בפני המלש"בים

אמיר ודמני:  תיכף אני אסביר על זה

אמיר ודמני:  אתם יכולים לראות שיש פה כלים כמו לדוגמה גדנ"ע או יום צה"ל ברשות, שזה כלי חדש

אמיר ודמני:  את כל השיטות של הכנה לצה"ל, הפרטיות, אנחנו מחליפים

שרון ניר: אתם כבר נכנסים לאולפנות?      

אמיר ודמני: יש לנו שיתוף פעולה טוב יותר מבעבר עם החמ"ד

שרון ניר: אפשר לדעת באיזה מגמה זה, אם זה השתפר, אם פותחים בפניכם את האולפנות?     

אמיר ודמני: השתפר מאוד

אמיר ודמני:  יש לי ולאנשים שלי קשר צמוד איתם

אמיר ודמני:  גם אם אנחנו לא נכנסים בפועל, אז אנחנו מסבירים מה להסביר

אמיר ודמני:  יש מקומות שאנחנו נכנסים בפועל

שרון ניר: אתם מנגישים לבנות שרוצות?      

אמיר ודמני: כן, הרבה יותר

אמיר ודמני:  אני גם אמרתי את זה קודם אפרופו הגידול בהיקף הבנות הדתיות

אמיר ודמני:       אני רוצה להגיד, וזה יחבר אותי למה שאמרתי בהתחלה

אמיר ודמני:  תיראו, בסוף כששואלים את החיילים והחיילות מה אתם מחפשים בשירות, אז הם מחפשים מיצוי יכולות וכישורים

אמיר ודמני:  יש פה גם תרומה כמובן לביטחון המדינה ושירות מעניין

אמיר ודמני:  זה מחייב אותנו

אמיר ודמני:  כשאנחנו מקטינים את היקפי המנהלה והפקידות ומגדילים את היקפי החלימה והטכנולוגיה והשירות המשמעותי, זה בדיוק מה שאנחנו מתכתבים עם הרצונות של המתגייסים

אמיר ודמני:  אני כבר הצגתי את זה בוועדות קודמות

אמיר ודמני:  אנחנו הורדנו למעלה מ-3,000 פקידים ופקידות והעברנו את זה לתפקידים משמעותיים

אמיר ודמני:  אנחנו כל הזמן משנים לטובת תפקידים משמעותיים

אמיר ודמני:  גם בהסתכלות האחודה גברים/נשים, אנחנו כבר לא מסתכלים על זה - - - נפרדים אלא כהסתכלות אחודה

אמיר ודמני:       אני רוצה לסכם את החלק הזה ואז לדבר על מה אנחנו עושים

אמיר ודמני:  יש מוטיבציה ונכונות לשירות קרבי בצה"ל, אני הצגתי את זה

אמיר ודמני:  אני עדיין אומר שזה מאתגר אותנו

אמיר ודמני:  תיכף אני אראה הרבה מאוד רכיבים של פעילות

אמיר ודמני:  שירות משמעותי זה מרכיב מרכזי במוטיבציה, אני הראיתי

אמיר ודמני:  דיברתי על שיעור הגיוס באשכולות

אמיר ודמני:  ככל שהסוציו גבוה יותר אנחנו רואים שיעור עוד יותר גבוה

אמיר ודמני:  שילוב נשים, דיברתי על מגמת עלייה, ופעילויות רבות להרחבה ועידוד של שירות נשים בלחימה ובכלל

אמיר ודמני:  על פעולות הכנה לצה"ל אני מייד ארחיב

אמיר ודמני:  החוסן, דיברתי עליו כאתגר מרכזי בשיבוץ גם שירות קרבי וגם בשירות בתפקידים לא קרביים ביחידות קדמיות, מן הסתם

אמיר ודמני:      כשאני מסתכל על מה אנחנו עושים, אז אני אגיד, המתגייס הוא מושפע מהרבה מאוד מהלכים

אמיר ודמני:  כמובן בראש ובראשונה מעצמו אבל גם מהמשפחה שלו, גם מהקהילה וגם מהרבה גופים וגורמים

אמיר ודמני:  אני חושב שמה שהשכלנו לעשות בשנים האחרונות זה לייצר פעולה משותפת, סינרגטית, שכל אחד מביא את היתרונות היחסיים שלו, ואני אדגים את זה בכמה דברים: אחד, זה נושא ההכנה לצה"ל

אמיר ודמני:  תיראו, בהכנה לצה"ל אנחנו באמת הפכנו את כל העסק

אמיר ודמני:  זה המודל הרשותי

אמיר ודמני:  המודל הרשותי זה אומר שאנחנו היום על בסיס טריטוריאלי עם שיטה מאוד מסודרת, עם אנשים שנמצאים מרמת התיכון ועד רמת הלשכה, עם יכולת העברת נתונים און-ליין מתוך בית הספר יחד עם הרשויות המקומיות, יחד עם משרד החינוך, יחד עם התיכונים עושים פעולה משותפת

אמיר ודמני:       אנחנו היום מחזיקים כמובן במשותף בבסיס נתונים מאוד מדויק מה קורה בכל תיכון, מה קורה בכל עיר, מה שיעור הגיוס לצה"ל, מה שיעור היציאה לקצונה, מה שיעורי ליקויי השירות

אמיר ודמני:  בעצם התאמנו תוכניות שאנחנו מייד אראה אותן, שהן מאפשרות פעילות שוטפת גם בכיתה י"א, גם בכיתה י"ב, גם בכיתה י' כדי להביא להגדלת השפה המשותפת והרחבת המוטיבציה לשירות קרבי ולשירות משמעותי

אורנה ברביבאי: כמה כסף צה"ל משקיע בזה?     

אמיר ודמני: הרבה

אורנה ברביבאי: הרבה זה לא תשובה

אמיר ודמני: עשרות מיליונים

אורנה ברביבאי: אני רוצה לדעת כמה אתם משקיעים

אורנה ברביבאי:  תנו לי נתון מדויק והאם יש הבחנה ביו רשויות שונות בתיעדוף של ההשקעה?      

אמיר ודמני: אני אגיד ככה, קודם כל אנחנו משקיעים בכל המקומות, אבל אנחנו את המודל הרשותי שהתחלנו אותו, התחלנו אותו מהפריפריה לתוך מרכז הארץ בכוונת מכוון

אמיר ודמני:  התחלנו בבאר שבע לכל אזור הדרום

אמיר ודמני:  אחרי זה המשכנו בטבריה לצפון, נקרא לו הרחוק

אמיר ודמני:  אחר כך חיפה/קריות ורק לאחר מכן תל השומר וירושלים

אמיר ודמני:  זה היה מכוון

אמיר ודמני:  הטיפול שלנו הוא בכל המקומות

אמיר ודמני:       עכשיו אני רוצה רגע להסביר מה זה אומר

אמיר ודמני:  יש פה שני דברים, אחד זה יותר בציר של המוכנות שזה תחת פעילויות מיטב, ושניים זה בעולם הנכונות, שזה בעיקר עולם שמוביל חיל החינוך

אמיר ודמני:  אני אתן כמה דוגמאות

אמיר ודמני:  אחד, נגיד צווים אחודים

אמיר ודמני:  היום, אני פה נותן גם קרדיט מאוד גדול למשרד החינוך

אמיר ודמני:  היום 68% מהמתגייסים באים בצו אחוד ללשכת גיוס

אמיר ודמני:  מה זה צו אחוד? זה לא שהוא בא רק

אמיר ודמני:  הוא עם הרכזת שכבה

אמיר ודמני:  הם באים ועושים פעילות מכינה לפני ופעילות אחרי

אמיר ודמני:  זה פעילות שלמה

אמיר ודמני:  צריך להגיד שהדבר הזה מביא לעלייה בנתונים של האנשים שמגיעים בדרך הזאת, ומביא לחיסכון בימי הגעה לצו ראשון, ולכן זה אינטרס של כולם

אורנה ברביבאי: אני לא הבנתי מה זה צו אחוד

אמיר ודמני: צו אחוד זה שכל השכבה באה ביחד

אורנה ברביבאי: הבנתי

אמיר ודמני: עם הסגל, עם המורים

אמיר ודמני:  הם שותפים בתוך התהליך

אמיר ודמני:  זה מדרבן אנשים, זה מביא את כולם למיצוי הרבה יותר טוב, זה מבזבז פחות ימי לימודים

אמיר ודמני:  יכול להיות שחלק מהתלמידים פחות אוהבים את זה, אבל אנחנו לפחות מנסים פה להיות - - -      

קריאה: יש כאלה שדווקא מעדיפים לעשות את זה לא - - - , כי הסיפור של הלחץ מקשה עליהם

אמיר ודמני: זה לא מה שאנחנו רואים

אמיר ודמני:  בנתונים זה ממש משקר

אמיר ודמני:  תשאלו למה זה לא 100%? כי יש לנו קושי עם מסגרות מאוד גדולות להביא אותם, אבל גם בזה אנחנו מטפלים

אמיר ודמני:  זה נקודה אחת לדוגמה

אמיר ודמני:  נקודה שנייה שאני רוצה להדגיש זה ת"ש בשלב המלש"ב

אמיר ודמני:  אנחנו שינינו את כל תפיסת הטיפול בפרט

אמיר ודמני:  היום יש מש"קיות ת"ש בלשכות שבעצם התפקיד שלהן הוא לטפל בבעיית פרט עוד לפני שמישהו מגיע

אמיר ודמני:  מה הרעיון? אנחנו מכירים שבשנה הראשונה זה השנה שהנשר הכי גבוה

אמיר ודמני:  הנשר הכי גבוה קורה בהכשרה

אמיר ודמני:  הנשר בדרך כלל קורה בגלל קושי בהיבט הפרט שלוקח זמן לטפל בו

אמיר ודמני:  עכשיו צריך להגיד, זה היתרון גם של המודל הרשותי כי אם אני בא במשותף עם הרשות, ביחד עם הרווחה ו"יתד" ו"ניצוץ", אז אני נותן טיפול הרבה יותר טוב

אמיר ודמני:  זה דוגמה שנייה

אמיר ודמני:       דוגמה שלישית שאני אתן, בואו נלך לפסטיבל מתגייסים

אמיר ודמני:  אנחנו מדברים על הרבה יותר פעילויות בשטח

אמיר ודמני:  אנחנו היום הולכים לערים

אמיר ודמני:  זה מה שנקרא "היום ברשות"

אמיר ודמני:  זה 15 רשויות שאנחנו מגיעים אליהם, והרשויות שסמוכות אליהם, ארבע-חמש, זה 60, ופסטיבל מתגייסים וניידות

אמיר ודמני:  יש לנו ניידת שפוגשת 125,000 מלש"בים בשנה

אמיר ודמני:  אנחנו בעבר היינו פוחדים מהשיח הזה

אמיר ודמני:  אנחנו רוצים את השיח הזה

אמיר ודמני:  הוא טוב לנו

אמיר ודמני:  אמרתי, אנחנו רוצים שיח, רוצים תיאום ציפיות

אמיר ודמני:  אני אתן את זה מדוגמה אחרת

אמיר ודמני:  לדוגמה, מהסברות של מלש"בים והורים

אמיר ודמני:  אנחנו מדברים על עלייה משמעותית בהסברות לתלמידים

אמיר ודמני:  בעיקר אנחנו חיזקנו גם את כיתה י"ב עכשיו, והסברות להורים

אמיר ודמני:  גילינו את הזום בזכות הקורונה

אמיר ודמני:  אני לא אמשיך, יש פה עוד דברים

יהודה גליק: לציבור החרדי אתם גם פונים בהסברה?     

אמיר ודמני: אנחנו פונים בהסברה לכולם, אבל אתה מבין שאני לא יכול להיכנס לתוך ריכוזים חרדיים ולעשות שם הסברה

אורנה ברביבאי: למה?     

אמיר ודמני: כי לא יתנו לי להיכנס

אמיר ודמני:  בואו נמשיך לפעולות של חיל החינוך

אמיר ודמני:  מ"פ חוזר לבית ספר

אמיר ודמני:  היום אנחנו מדברים על כמעט 400 שיחות בבתי ספר שבעצם המ"פ חוזר לתוך בית הספר שלו, מדבר עם השכבה

אמיר ודמני:  אני מדבר על גדנ"ע שאנחנו מרחיבים אותה עכשיו

אמיר ודמני:  יש דרישה מאיתנו שאנחנו לא עומדים בה היום

אמיר ודמני:  אנחנו היום מדברים על כ-25,000 תלמידים בשנה בגדנ"ע

אמיר ודמני:  קבע ראש אכ"א, אנחנו מעלים ל-40,000 כבר השנה

אורנה ברביבאי: פה יש גם סדרי עדיפויות שנוגעים נגיד לפריפריה לפני מרכז?     

אמיר ודמני: עשינו פה שינוי שדרכו אנחנו מגדילים

אמיר ודמני:  אמרתי, אנחנו מגדילים מ-25,000 ל-40,000, ל-50,000

אמיר ודמני:  בשנים הקודמות התעדוף שלנו היה לבתי ספר שהם היו עם נתונים פחות טובים

אמיר ודמני:  היום אנחנו מבינים שאנחנו צריכים גם להביא את בתי הספר הטובים

אמיר ודמני:  הבעיה שלנו זה בעיה של יכולת, אז לכן אנחנו מגדילים את היכולת, השנה כבר ל-40,000 ובשנה הבאה ל-50,000

אורנה ברביבאי: אמיר, אתה יכול להציג את האפקטיביות של כל פעולה כזאת? השאלה אם אנחנו יודעים להציג את הקשר בין הפעילות לבין התוצאה בסוף?     

אמיר ודמני: אני אראה את זה בשני דברים

אמיר ודמני:  אחד זה הסקר

אמיר ודמני:  אנחנו בוחנים את כלל הכלים שאנחנו מקיימים

אורנה ברביבאי: את הגדנ"ע אתה רואה אותו - - - ?     

אמיר ודמני: מאוד גבוה ולכן אנחנו גם מגדילים אותו

אמיר ודמני:  לדוגמה, היום צה"ל ברשות, שזה יום חדש, שהכנסנו אותו בשנה שעברה, אתם רואים שהוא טיפס מאוד גבוה

אמיר ודמני:  מן הסתם אנחנו מדייקים את הכלים לפי מה שאנחנו רואים

אמיר ודמני:  זה דבר אחד

אמיר ודמני:  הדבר השני שאני יכול להראות, שהמודל הרשותי, הגם שלדעתי מוקדם למדוד אותו כי הוא מודל של בין שנה וחצי לשנתיים, אבל כבר עכשיו אנחנו רואים כל מיני דברים

אמיר ודמני:  אנחנו רואים גם גידול בהגעה ליום המאה, גם גברים, גם נשים

אמיר ודמני:  גם ירידה בהיקף אי שיתוף הפעולה

אמיר ודמני:  רואים פה עוד דברים אחרים שאנחנו יכולים להצביע שהדברים האלה הם כבר תורמים

אמיר ודמני:  אני אומר חד משמעית שאנחנו חושבים שזה תורם מאוד

אמיר ודמני:       אני רוצה ברשותכם פה להמשיך

אמיר ודמני:  יש פה הרבה מאוד פעולות, אני לא אגע בזה כי אין לי את הזמן

אמיר ודמני:  אני חושב שהרעיון הובן

אמיר ודמני:  דיברנו פה על הנושא של ההכנה לצה"ל

אמיר ודמני:  אני רוצה לדבר על הקשר עם המלש"ב, ודיברתי על זה קודם, כאלמנט מאוד חשוב

אמיר ודמני:  אנחנו מדברים על שינוי של מה שאתם מכירים, אתר מתגייסים

אמיר ודמני:  אתר מתגייסים זה אתר שאתה צריך לבוא אליו

אמיר ודמני:  אנחנו בעצם מדברים עכשיו על אפליקציה

אמיר ודמני:  אפליקציה, היתרון שלה שהיא מתאימה את עצמה לפרט, ודיברתי על זה בתחילת הדברים

אמיר ודמני:  אנחנו בעבר היינו מסתכלים על אנשים כקבוצות

אמיר ודמני:  זה לא ההסתכלות הנדרשת היום

אמיר ודמני:  אנחנו מסתכלים על כל אדם בפני עצמו עם המאפיינים הספציפיים שלו, והאפליקציה נותנת מענה לדבר הזה

אמיר ודמני:  צריך להגיד שבתוך האפליקציה, אנחנו ממש יצאנו איתה לאחרונה

אמיר ודמני:  אנחנו עכשיו ניכנס גם עם אזור הורים, אפרופו מה שאמרתי קודם על ההשפעה, ובעצם התהליכים הרבה יותר מונגשים

אמיר ודמני:  הקשר הוא שוטף

אמיר ודמני:  24/7 הפרט יכול לנהל איתנו דיאלוג

אמיר ודמני:  זה דבר אחד שרציתי להגיד

אמיר ודמני:      הדבר השני זה באמת הלומדות

אמיר ודמני:  אני לא יודע אם אתם מכירים, אבל היום אחרי ששינינו את המבחן של הצו הראשון, ואני אדבר על זה עוד שנייה, על המיון, אנחנו פיתחנו לומדות כדי להכין למבחן

אמיר ודמני:  הלומדות הן שלנו

אמיר ודמני:  אני מדבר על כמעט 100,000 משתמשים

אמיר ודמני:  הלומדות הבאות כבר יצאו, זה הלומדות ליום המאה

אמיר ודמני:  הלומדות הבאות שיוצאות, יוצאות עכשיו בחודש יוני, זה הלומדות למיונים של אמ"ן, של חיל אוויר, של התקשוב

אמיר ודמני:  אנחנו רוצים לייתר את כל הרעיון הזה של מכונים שמכינים

אורנה ברביבאי: הלומדה מותאמת נתוני איכות מלכתחילה?     

אמיר ודמני: הלומדה היא המבחנים שלנו

אורנה ברביבאי: לא כל אחד פתוח לכל לומדה

אמיר ודמני: לא, הלומדות פתוחים לכולם

אמיר ודמני:  יש הרבה מאוד לומדות ברמות שונות

אמיר ודמני:  הלומדה פתוחה באופן כללי

אמיר ודמני:  אני חושב שהלומדות זה נקודה מאוד חשובה

אמיר ודמני:       אני רוצה לגעת בנושא של אסטרטגיית המיון

אמיר ודמני:  אני דיברתי על זה קודם

אמיר ודמני:  אנחנו מדברים על הרחבה מאוד משמעותית של זוויות המיון של הפרט

אמיר ודמני:  אם אנחנו היינו בעיקר בעולמות של הסביבה הקוגניטיבית, אנחנו נמצאים גם בסביבה של החשיבה הביצועית וגם בבין-אישית, אפרופו יום המאה לגברים

אמיר ודמני:  היום תהליכי המיון לגברים ונשים אותו דבר

אמיר ודמני:  זה לא היה פעם

שרון ניר: תאמין לי שאנחנו יודעות את זה

אמיר ודמני: אני שמח

אמיר ודמני:  זה ברור לגמרי כי בסוף אי אפשר לבוא ולהגיד ש-50% אנחנו לא ממצים כמו שצריך

אמיר ודמני:  זה הדבר אולי הכי גדול שקרה

אמיר ודמני:  לצורך העניין יש פה באמת הסתכלות 360

אמיר ודמני:  עכשיו אני רוצה להגיד יותר מזה

אמיר ודמני:  זה הרבה יותר עמוק

אמיר ודמני:  אם בעבר הרעיון היה להגיד, אתה מצוין, טוב, בינוני, אנחנו אומרים אחרת

אמיר ודמני:  אנחנו אומרים, יש פה עושר של נתונים

אמיר ודמני:  כל אדם, יש בו איכותיות

אמיר ודמני:  המטרה שלי זה לחשוף את האיכויות שלו ואז לבוא ולשבץ אותו בהתאם

אמיר ודמני:  זה קשור גם למערבלי השיבוץ שדיברתי עליה קודם וגם לתהליך שמתבצע, שבעצם עובר משלב המלש"ב לשלב השירות, שמתווספים אליו הערכות המפקדים

אמיר ודמני:  אנחנו גם שם עשינו הרבה מאוד שכלולים

אמיר ודמני:  בכלל, העברות המידע בתוך הצבא

אמיר ודמני:  יש למעלה מ-20,000 מתמיינים

אמיר ודמני:  הנתונים שלהם בעבר היו יושבים, כל אחד בזרוע שלו

אמיר ודמני:  היום הכול נכנס למאגר נתונים אחד

אמיר ודמני:  יש פה שינוי שמאפשר לנו באמת לדייק את השיבוץ

אורנה ברביבאי: אבל אז, אמיר, זה אומר שאם דייקת את השיבוץ באופן אופטימלי, בהכרח ראית פחות נשר גם בהכשרה וגם בשירות, אחרת דייקת, דייקת, ואם היקף הנשר לא ירד - - -      

אמיר ודמני: אני אענה על זה שתי תשובות

אמיר ודמני:  אחת, את צודקת, זה מקטין

אמיר ודמני:  אני לא חושב שזה מספיק זמן כדי שאני - - -      

אורנה ברביבאי: כמה זמן זה כבר בשיטה הזאת?     

אמיר ודמני: זה התחיל באוגוסט 2020 אבל אנחנו כל הזמן הוספנו עוד ועוד רכיבים ולא סיימנו

אמיר ודמני:  בנתונים זה מוריד נשר

אמיר ודמני:  אני חושב שגם צריך להסתכל על זה ביחס למה שאמרתי בהתחלה

אמיר ודמני:  המציאות שהצגתי בהתחלה של החוסן יכלה לייצר לדעתי הרבה יותר נשר

אמיר ודמני:  ההתאמה והדיוק של השיבוץ הוא חלק מהרכיבים שהם ממתנים את העניין הזה לדעתי בוודאות

אורנה ברביבאי: אל תתחכם

אמיר ודמני: לא, אני לא מתחכם בכלל

אורנה ברביבאי: אני אגיד לך למה אתה מתחכם

אורנה ברביבאי:  אם לא היית מוריד והיית נותן לי את התשובה הזאת, אז בסדר, טיפסנו על ההר ביחד, אבל אם הורדת את אחוז הנשר על רקע נפשי מלכתחילה והגעת ל-100% של פוטנציאל הגיוס, ופה אתה אומר לי, תיאורטית טייבתי את הנתון, אני אומרת לך, מה זה קשור אם מלכתחילה הוא לא ב-100% - - - ?     

אמיר ודמני: אני חושב שצריך לתת לזה יותר זמן כדי באמת להגיע למסקנות עמוקות

אמיר ודמני:  אני חושב שזה מוריד נשר ואני יכול להראות את זה

אמיר ודמני:  הדבר השלישי זה שאני חושב שזה מונע הרבה מאוד נשר שהיה יכול לקרות, אפרופו הניתוח שאמרתי בהתחלה, אבל אין ספק שאת מה שאני אומר צריך לבחון במבחן הזמן יותר לעומק

אורנה ברביבאי: אוקיי

שרון ניר: אני רוצה לשאול ברשותכם עוד שאלה שבטוח שמתם לב אליה כי היא כבר מתחילה להיות יותר מורגשת מאשר בודדים, זה התזוזה בסקאלה של המוטיבציה מקרבי, טכנולוגי ל-8200 בסוגיות של אינטליגנציה מלאכותית, כי אתם אוספים המון נתונים, יודעים לדקור את זה ולייצר באמת איזשהו דרייב לשירות קרבי כדי באמת לשמור על מה שחשוב

אמיר ודמני: אנחנו הצגנו את זה באקוסיסטם הטכנולוגי

אמיר ודמני:  אנחנו מרחיבים תוכניות טכנולוגיות בשלב חטיבות הביניים והתיכון בעיקר בפריפריה

אמיר ודמני:  אני לא חושב שזה בעיה כי שדה הקרב העתידי, יהיה בו רכיבים טכנולוגיים מאוד משמעותיים

אמיר ודמני:  נכון שגם לוחמים יהיו טכנולוגיים, ואני אגע בזה בשער לעתיד

אמיר ודמני:  נכון שאחרי שהם יהיו לוחמים אנחנו נפנה אותם לעולמות הטכנולוגיים, כמובן מי שירצה ומי שמתאים, ואני עוד שנייה אגע בזה

אמיר ודמני:      צריך להגיד, וזה אמירה שחשוב לי שתיאמר

אמיר ודמני:  אנחנו מתעדפים משמעותית אנשים שיש להם פרופיל קרבי ללחימה, כלומר היקף האנשים עם פרופיל קרבי שמשרתים ביחידות טכנולוגיות הוא מאוד מצומצם

אמיר ודמני:  אני יכול להגיד לך יותר מזה, שבחמש שנים האחרונות צמצמנו אותו ב-50%

אמיר ודמני:  הצלחנו לעשות את זה בגלל שתי סיבות: סיבה ראשונה, שיש הרבה יותר נשים בעולם הטכנולוגי

אמיר ודמני:  אני מדבר איתך שבעולם התוכנה כמעט 50% מעולם התוכנה זה נשים

אמיר ודמני:  פעם זה היה 20% ומשהו

אמיר ודמני:  עדיין יש עוד מה לעשות

אמיר ודמני:  הדבר השני זה הפריפריה

אמיר ודמני:  אם השיעור היה 12%, 15%, ואני אומר, אני עולה ל-20%, אז אני יכול גם - - - 

שרון ניר: השאלה אם לא הולכים לערוץ של בדיוק המקום הזה של הורדת פרופיל

שרון ניר:  איך משפיעים על זה נקודתית?     

אמיר ודמני: ההשפעה הנקודתית זה מה שהצגתי קודם, שאנחנו עושים פעילות גדנ"ע, מ"פ חוזר לבית ספר, פאנל לוחמים, שיתוף פעולה

אמיר ודמני:  היינו באשקלון כעיר דגל, איך מנהלי בתי הספר מדברים

אמיר ודמני:  הם מבינים לגמרי את איך הצבא רואה את זה ואנחנו מתואמים לגמרי, הרעיון הזה של שירות קרבי

אמיר ודמני:  למעלה מ-50% מהמשרתים היום בשירות קרבי מוצאים את עצמם אחרי זה בתוכניות טכנולוגיות

אמיר ודמני:  אני רק רוצה להגיד על המיון

אמיר ודמני:  לא דיברתי על זה אבל המיון הרבה יותר מונגש

אמיר ודמני:  המיון היום מתבצע גם בפריפריה

אמיר ודמני:  יש פה תהליכים שלמים שאין לי זמן לפרט

אמיר ודמני:      אני ברשותך רוצה לגעת בעוד שתיים וחצי נקודות

אמיר ודמני:  אני רוצה לדבר במילה אחת על הרחבת המכינות, אפרופו אתגר החוסן

אמיר ודמני:  זו עבודה שעשינו, משותפת, משרד הביטחון, צה"ל, משרד החינוך, משרדים נוספים

אמיר ודמני:  אני לא רוצה בטעות לא להזכיר מישהו

אמיר ודמני:  מה שאתם רואים פה זה הרחבה, כמעט הכפלה של היקף המכינות והשינשינים

אמיר ודמני:  זה מדבר מצוין עם הנושא של החוסן שדיברתי עליו בהתחלה

אמיר ודמני:  ככל שאנשים הולכים יותר למכינות ושינשין ופעולות לפני הצבא, אנחנו רואים ירידה בליקויי שירות, עלייה במוטיבציה, עלייה בשירות משמעותי, עלייה ביציאה לקצונה, לכן מה שאתם רואים כאן זה הרחבה משמעותית

אמיר ודמני:  הכוונה שלנו, זה תוכנית עבודה שעשינו עד 2025, להמשיך את המגמה הזאת גם בין 2025 ל-2030 גם במכינות השנתיות וגם - - -      

אורנה ברביבאי: כמה בקשות משיבים בשלילה?     

אמיר ודמני: זה ירד משמעותית

אורנה ברביבאי: כמה בסוף לא - - - ?     

אמיר ודמני: זה לא ביד שלי, הנתון הזה, אבל אני כן יכול להגיד לכם שאנחנו מכפילים את המספר

אמיר ודמני:  אפשר לראות שגם במכינות החצי שנתיות, מכינות אופק אנחנו מגדילים את המספר, והמטרה שלנו להגדיל עוד

שרון ניר: מכינות אופק, אתה יכול טיפה להרחיב יותר?      

אמיר ודמני: זה המכינות החצי-שנתיות

שרון ניר: אני יודעת

שרון ניר:  מה זה מגדילים את המספר?      

אמיר ודמני: הראיתי את המספר

אמיר ודמני:  אנחנו כבר מגיעים ל-1,750

אמיר ודמני:  אני רוצה עוד יותר

אורנה ברביבאי: משרד הביטחון יתייחס לזה?     

אילנית לאור: על המכינות פחות

אילנית לאור:  אני אדבר על ההכנה לצה"ל

אמיר ודמני: ההתייחסות שלי, אני יכול להגיד, היא כוללת את התייחסות משרד הביטחון בנושא הזה

אמיר ודמני:  זה ברור לגמרי

אמיר ודמני:  זה אינטרס של כולנו

אמיר ודמני:  אני רק רוצה לדבר על שער לעתיד

אמיר ודמני:  הרעיון הזה של לחבר, ופה יש לנו עבודה משותפת עם ראש האגף לחיילים משוחררים

אמיר ודמני:  אני מדבר פה על תהליכים שלמים שלא היו בעבר, של סגירת השירות, סגירה מנטלית, הכנה לאזרחות, הכנה לשירות מילואים, חיבור בין סדיר למילואים ותוכניות רבות ומגוונות, בראש ובראשונה ללוחמים אבל אחרי זה גם לתומכי לחימה בעיקר ביעדים המאתגרים והיעדים הקדמיים

אמיר ודמני:       אנחנו מדברים על תוכניות של לוחמים לטכנולוגיה

אמיר ודמני:  זה בדיוק ההמשך לשאלה קודם

אמיר ודמני:  גם "מדים ללימודים" שהיום מדובר על כ-4,000 בשנה ש-50% הולכים להנדסות, מקומות כאלה, גם כ-3,600 לוחמים שהולכים למכינה קדם אקדמית, כ-50% הולכים לעולמות הטכנולוגיים, וגם תוכנית חדשה "לוחמים להייטק", שזה התוכנית שאנחנו משלבים בסוף השירות עם שירות סדיר נוסף עד שישה חודשים והשתלבות של למעלה מ-80% כולל השמה, ותוכניות נוספות

אמיר ודמני:  זה חשוב לי להדגיש

אמיר ודמני:  בסוף אנחנו נותנים פתרון לדבר הזה

אמיר ודמני:      הדבר האחרון שאני רוצה להתייחס, שאלתם על הוקרת השירות

אמיר ודמני:  חשוב לי לומר, אנחנו מקדמים עבודה מאוד משמעותית עם מערכת הביטחון, משרד הביטחון

אמיר ודמני:  אגף חיילים משוחררים, בטח גם ראש האגף יתייחס לזה, כדי להעמיק את סוגיית ההוקרה של השירות, בעיקר של השירות הקרבי ושל השירות המשמעותי גם בהיבטים של הרחבת הזכאות להשכלה והמימון, כלל דמי קיום, גם מענקים ללוחמים ביחס גם למודל החובה המותאם, גם הנחות בתחבורה ציבורית, גם סוגיה של הטבות בדיור ובכלל רכיבים הצהרתיים כמו בחוק המילואים, גם בנושא הזה

אמיר ודמני:  יש עבודה מאוד מתקדמת שמתבצעת בנושא הזה, משותפת, ואנחנו נחושים לקדם אותה

אמיר ודמני:  עד כאן מבחינתי

אורנה ברביבאי: אגב, חסר לנו נתון של נשר בשירות

אורנה ברביבאי:  דיברת המון על המאמצים לקראת שער הכניסה לצבא ואני יכולה להגיד שזה מרשים, היקף הפעילות

אורנה ברביבאי:  אני אשמח לקבל נתונים גם בהיבטים של תקציב לאורך השנים וגם בהיבטים של סדרי עדיפויות, איפה משקיעים את התקציב, כדי להבין איך זה עומד בהלימה לנגד הרצון לייצר יותר ויותר גיוס ממקומות מסוימים ליחידות אטרקטיביות

אורנה ברביבאי:  מבחינתי הנתון המשלים הוא הנשר בשירות

אורנה ברביבאי:  בסוף נגיד שהגעת למוטיבציה מאוד גבוהה בכניסה אבל היא נשחקה לאורך השירות, צריך לדעת מה ההבדל, למה ומה הצבא עושה כדי למנוע

אורנה ברביבאי:       אני מבינה ממך בחלוף שעה של סקירה, שלצה"ל אין בעיה של מוטיבציה לשירות

אמיר ודמני: אני אמרתי שצה"ל, אין לו בעיה של מוטיבציה אבל יש לו אתגר מאוד גדול בשימור המוטיבציה ולכן הצגתי כ-25 דקות מה אנחנו עושים כדי לשמור על המוטיבציה

אמיר ודמני:  אנחנו לא חושבים שלעולם חוסן ואנחנו חושבים שיש פה אתגר מאוד גדול

אמיר ודמני:  הצגתי את המגמה של החוסן וזה התמודדות מאוד רצינית ומאוד משמעותית, לכן אני לא אגיד לך שאין פה אתגר

אמיר ודמני:  יש פה אתגר גדול

אמיר ודמני:  במבחן של מילוי השורות ברמה האיכותית והכמותית אנחנו עומדים, אבל זה אתגר מאוד גדול

אמיר ודמני:       לשאלת הנשר אני אגיד ככה, הנשר בהסתכלות רב-שנתית, אני מדבר על נשר משירות, הוא ירד

אמיר ודמני:  יחד עם זאת בתקופה של הקורונה, אני מדבר שזה ירד עד 2020

אמיר ודמני:  ב-2021 ראינו עלייה מסוימת שהיא עדיין יותר נמוכה מהשיעורים שראינו ב-2016 ו-2017

אורנה ברביבאי: מה הנתון של הנשר?     

מרב מיכאלי: בדיוק, על איזה אחוזים אנחנו מדברים?     

אמיר ודמני: אמרתי, השיעור של הנשר משירות, לצורך העניין בקרב גברים ב-2016 ו-2017 עמד על כ-14%, 14,067 ב-2016 ו-13,095

אמיר ודמני:  הוא ירד ל-11

אמיר ודמני: 84% ב-2018 אבל ב-2020 ל-2021 הוא עלה ל-12

אמיר ודמני: 22%

אמיר ודמני:  בנשים הוא עמד ב-2016 על 7

אמיר ודמני: 56% ואחר כך הוא עלה ב-2019 ל-8

אמיר ודמני: 10%

אמיר ודמני:  הוא ירד ל-6

אמיר ודמני: 46% ב-2020 ועלה שוב פעם ל-7

אמיר ודמני: 99%

אמיר ודמני:  אני מייחס את זה לקורונה, בין 2020 ל-2021

אורנה ברביבאי: טוב, בסדר

מרב מיכאלי: אפשר רק שאלות השלמה קצרות?      

אורנה ברביבאי: בבקשה

מרב מיכאלי: תודה

מרב מיכאלי:  שתי שאלות, אחת, פטורים אישיים של סעיף אי התאמה, לא פטורים קבוצתיים

מרב מיכאלי:  כמה ניתנים בשנה?     

אמיר ודמני: אני הצגתי את זה בתחילת הדברים

אמיר ודמני:  סך הכול אנחנו מדברים על כ-68

אמיר ודמני: 8%, זה אחוז הגיוס לצה"ל בקרב גברים

אמיר ודמני:  מזה צריך להוריד 16

אמיר ודמני: 4% שזה הפטור של תורתו אומנותו

אמיר ודמני:  היתרה, קצת יותר מ-8% זה הפטור הרפואי, שהחלק המרכזי ביותר שלו זה הפטור הנפשי

מרב מיכאלי: אי התאמה זה לא בהכרח רפואי, נכון?     

אמיר ודמני: אי התאמה זה בעיקר

אמיר ודמני:  יש גם סיבות אחרות אבל היום כמעט מגייסים את כולם

אמיר ודמני:  מבחינת נתונים זה לא בדרך כלל חסם לגיוס

מרב מיכאלי: שאלתי, כמה מתוך הפטורים שהם לא נקראים אצלך פטור דת, זאת אומרת פטור דת זה תורתו אומנותו, זה כאמור קבוצות

מרב מיכאלי:  אני שואלת, מהפטור האישי איזה אחוזים הם חרדים?     

אמיר ודמני: תיראי, זה קשה לי להגיד

אמיר ודמני:  החרדים, קודם כל כסעיף פטור תורתו אומנותו זה מה שהצגתי פה, ה-16

אמיר ודמני: 4%

מרב מיכאלי: ובכל זאת יש כאלה שבוחרים לא ללכת ולקבל פטור אישי כדי שיהיה להם חיים

אמיר ודמני: חד משמעית

אמיר ודמני:  אני לא פילחתי את זה

אמיר ודמני:  אני יכול לפלח ולהגיד לך

מרב מיכאלי: אפשר לבקש את הנתון הזה?     

אמיר ודמני: כן

מרב מיכאלי: תודה רבה

מרב מיכאלי:  שאלה שנייה, בסופו של דבר כמה מבנות/בני ה-18 משרתים/ות או בצה"ל או בשירות לאומי היום?     

אמיר ודמני: שירות לאומי אני לא כל כך יודע

אמיר ודמני:  בצה"ל ביחס לחייבי הגיוס, אני לא מדבר על ערבים, הם לא חייבי גיוס

מרב מיכאלי: בחוק הם לא, אבל לא חשוב

אמיר ודמני: דרך אגב, בחוק הם כן

אמיר ודמני:  יש החלטת ממשלה שהם לא

מרב מיכאלי: החלטת שר ביטחון אבל לא בחוק

אמיר ודמני: אני מתייחס רק למי שהוא מחויב גיוס

אמיר ודמני:  מקרב הגברים 68

אמיר ודמני: 8%, מקרב הנשים 55%

אמיר ודמני:  הצגתי, הפטור המרכזי, כ-34% זה הצהרת דת

אמיר ודמני:  אני כל יכול להגיד לשאלה שלך, שאם אנחנו מסתכלים על החינוך הממלכתי והממלכתי-דתי, אז השיעור הוא הרבה יותר גבוה, מעל 80%

מרב מיכאלי: בשניהם?     

אמיר ודמני: כן

מרב מיכאלי: גם בממלכתי וגם בממלכתי-דתי?     

אמיר ודמני: הוא גבוה מאוד, כן

מרב מיכאלי: אוקיי

מרב מיכאלי:  שאלה אחרונה, הוצג גם לוועדה, אני חושבת שאנחנו שתינו היינו בדיון הזה

מרב מיכאלי:  גם אני חושבת שאתה היית

מרב מיכאלי:  הוצגו לנו לפני חודשיים אני חושבת תופעה מאוד מובהקת של פגיעה במוטיבציה בעקבות האירועים החברתיים, הפוליטיים, הציבוריים שעוברים על מדינת ישראל בחודשים האחרונים מאז התהליכים שהממשלה מקדמת

מרב מיכאלי:  יש שקוראים להם רפורמה משפטית ויש שקוראים להם הפיכה משטרית, והמחאה שבעקבותיהם

מרב מיכאלי:  אז קודם כל איך אתה יכול לכמת את התופעה הזאת? שתיים, האם יש בה התפתחות?     

אמיר ודמני: חשוב לי לומר, אנחנו גייסנו את גיוס מרץ במציאות מורכבת, שעוד פעם, אני לא אכנה אותה בשמות

אמיר ודמני:  לא היה לנו שום אירוע

אמיר ודמני:  זה חשוב לי להגיד, שנקשר לאירועים החיצוניים ביחס לגיוס

אמיר ודמני:  לא הייתה לנו שום ירידה

אמיר ודמני:  היה לנו גיוס, דרך אגב מאתגר אבל ממש לא קשור לשאלה של דברים חיצוניים שקורים מחוץ לצבא

אמיר ודמני:  אני יכול להגיד בצורה חד משמעית, זה לא השפיע על הגיוס כפי שהיה בגיוס מרץ

אמיר ודמני:  אני מאוד מקווה שזה לא ישפיע בעתיד

מרב מיכאלי: כאמור, זה לא מה שהוצג לוועדה

אמיר ודמני: אני אחראי על זה

אורנה ברביבאי: הוא מדבר רק על חובה

אמיר ודמני: את שאלת אותי על חובה

מרב מיכאלי: אנחנו דיברנו על חובה

אמיר ודמני: אני מדבר על הגיוס, על מלש"בים ועל מתגייסים

אמיר ודמני:  זה לא השפיע בגיוס מרץ

אמיר ודמני:  אני לא יודע מה יהיה בעתיד

אמיר ודמני:  אני יודע להגיד מה היה עד כאן

אורנה ברביבאי: אני רוצה להתקדם בבקשה

אורנה ברביבאי:  תודה

אורנה ברביבאי:       את נציגת משרד הביטחון? בבקשה

אילנית לאור: אילנית לאור, משרד הביטחון, האגף הביטחוני-חברתי, יחידת ההכנה לצה"ל

אילנית לאור:  אני אומר שאנחנו מקבלים למעשה מידי שנה את נתוני הגיוס ואת הדגשים מצה"ל, ובהתאם לזה מדייקים ומבססים את סל הפעילות שאנחנו מציעים לבתי הספר

אילנית לאור:  קיים בסל הזה גם סל בסיס שהוא מוצע לכולם, לא משנה מה נתוני הגיוס, מתוך אותה אמונה שלא לעולם חוסן וצריך לחזק גם את החזקים ולתחזק את החזקים

אילנית לאור:  ביחד עם זה יש תוכניות שהן לאוכלוסיות ייעודיות

אילנית לאור:       בתוך הסל שלנו השיח המרכזי הוא שיח ערכי-חברתי באמצעות פורשי צה"ל, באמצעות ימי סיור בעקבות לוחמים שבעצם מפגישים גם את סיפורי המורשת וגם מפגשים עם צה"ל בהווה

אילנית לאור:  אנחנו יודעים גם לדייק ולעשות תוכניות מותאמות גם לאוכלוסייה הדרוזית, שנכון, הם מקבלים מצד אחד את תוכנית חייבי הגיוס

אילנית לאור:  מצד שני אנחנו מחזקים גם שם וגם בקרב האוכלוסייה הבדואית למשל את נושא העברית שמהווה חסם בגיוס לצה"ל וגם במיצוי ובשילוב בחברה בהמשך, לכן אנחנו רואים בהחלט מקום לתת בזה פוש גם באמצעות הצבא וגם באמצעות גופים נוספים על מנת להביא אותם יותר מוכנים ולהעלות את נתוני הגיוס שלהם בהיבט הזה, ולמצות את היכולות שלהם בתוך השירות הצבאי

אילנית לאור:  תוכניות נוספות שאנחנו מציעים בעצם לפריפריה ופועלים בפריפריה החברתית והגיאוגרפית ממקום של, א', חיזוק החוסן, ב', כל נושא הגברה או חיזוק המיומנויות והכלים לתוך השירות הצבאי

אילנית לאור:       נשאלה שאלה לגבי חרדים, אז אני אומר שבקרב החרדים יש לנו תוכניות ייעודיות, אם זה אותו מסע בעקבות לוחמים, מדויק לחרדים, גדנ"ע ייעודי לחרדים, ליווי של גדוד נצח יהודה בסיוע, ואפילו נפתח בשנה האחרונה מרכז בירושלים שבעצם מכניס לתוכו ומייצר מפגשים אחד על אחד בעבור מי שמבקש כן להשתלב בתוכניות בתוך הצבא, ולעשות להם בעצם את ההכנה המותאמת

אילנית לאור:      מכינות ומכינות אופק

אילנית לאור:  מאוד מאמינים בכל הנושא ובחשיבות של זה

אילנית לאור:  נושא מכינות אופק, כיום יש 37 מכינות אופק

אילנית לאור:  כ-1,400 בני נוער נמצאים שם

אילנית לאור:  תומכים בהגדלה

אילנית לאור:  יחד עם זה היא בעצם תלויה בכל אותם עמותות, גופים שבעצם אמונים על פתיחת התוכניות האלה

אילנית לאור:      כל תוכנית ההכנה לצה"ל של משרד הביטחון בסופו של דבר מוכוונת

אילנית לאור:  הגברת המוטיבציה לשירות קרבי ומשמעותי, בסדר הזה, שוב, בהלימה ליעדים שצה"ל - - -      

אורנה ברביבאי: יש איזושהי פעילות שאת חושבת מנקודת הראות שלך שהיא אפקטיבית יותר מתוכניות אחרות?     

אילנית לאור: בסופו של דבר גם המחקרים מעידים שהגדנ"ע הוא בהחלט פעולה משמעותית

אורנה ברביבאי: את מקבלת את ההצגה שהגדנ"ע היא הדבר הכי משמעותי

אילנית לאור: בסוף זו פעילות שהיא חמישה ימים

אילנית לאור:  אתה לא יכול להעמיד אותה אל מול שום מופע חד-יומי, למרות שגם בעקבות לוחמים הוא יום מאוד משמעותי עבור בני הנוער כי הוא יום מאוד אינטנסיבי עם הצגת יכולות ומפגשים באמת עם לוחמים מהעבר ומהווה, אבל אין ספק שגם השטח מבקש מאוד את הגדלת הגדנ"ע

אילנית לאור:  נדמה לי שסיכמתי את דבריי

אורנה ברביבאי: תודה

אורנה ברביבאי:  נציג משרד הביטחון

איל הנס: אני איל, אני ראש אגף ומנהל הקרן לחיילים משוחררים

איל הנס:  אני חושב ששני דברים בהיבט שלי מתחברים

איל הנס:  אחד, דיבר ודמני של תפיסת הרצף, שזה אחד מהנושאים שהצבא עבר שינוי במהלך העשור האחרון, הבנה שאם רוצים בסוף לטפל במוטיבציה, אם רוצים בסוף לטפל בשרידות לא מספיק להסתכל על מקטע שנמצאים בשירות אלא צריך להסתכל על כל הטווח השלם כולל גם אחרי

איל הנס:       אני יכול להגיד ששיתוף הפעולה שלי, שלנו עם אכ"א מאוד התחזק בשנתיים האחרונות מתוך ההבנה הזאת

איל הנס:  מילה לגבי הוקרת השירות

איל הנס:  אני רואה בהוקרת השירות עוד צעד נוסף בעניין הזה

איל הנס:  אתם יודעים ששר הביטחון פועל כדי לקדם את זה

איל הנס:  אנחנו מכוונים את זה בעיקר לעולמות שבסוף אותם צעירים יבינו ויראו שבאמת הם מקבלים כלים כדי לצאת החוצה

איל הנס:  זה מתחבר גם לשלל הפעולות שאנחנו ביחד עושים לקראת סוף השירות, מתוך התמונה השלמה שבסוף אין מה לעשות, זה מאפייני הדור, זה מה שהם רוצים וזה רק ילך ויתגבר בשנים הבאות

אורנה ברביבאי: משרד החינוך, בבקשה

גל איובי: צוהריים טובים, גל איובי, ממונה על תוכניות ההכנה לשירות משמעותי, משרד החינוך במינהל חברה ונוער

גל איובי:  קודם כל אני כאן לחזק באמת את השותפות

גל איובי:  משרד החינוך פועל בשותפות הדוקה גם עם רח"ט תומכ"א, אכ"א, מערך מגן והאגף הביטחוני במשרד הביטחון

גל איובי:  אנחנו כמשרד החינוך, א', משקיעים בתשתית הערכית של כל תחום המוכנות

גל איובי:  אנחנו מתחילים היום כבר מכיתה י'

גל איובי:  אנחנו מחברים את זה גם עם תוכנית המעורבות החברתית, "להיות אזרח", חינוך לדמוקרטיה, מנהיגות

גל איובי:  כל מסעות בוני זהות של מינהל חברה ונוער, גם מסע ישראלי, מסעות לפולין

גל איובי:  כל זה מבחינתי יוצר עוד פן ועוד השלמה לכל הכלים והפעולות שצה"ל יודע לתת לנו

גל איובי:  אנחנו רואים את עצמנו מקדמים ביחד את כל הפעולות האלה

גל איובי:      אנחנו עוסקים המון בהכשרת סגלי הוראה, הכשרת רכזים לתחום הכנה לצה"ל גם בבתי הספר, גם ברשויות המקומית

גל איובי:  יש לנו כבר ב-70 רשויות רכז שמתכלל את תחום הנושא של ההכנה לצה"ל וזה מתחבר לממשק אחר כך של המודל הרשותי, כי אותו בעל תפקיד ברשות נמצא על שולחן עבודה, קבוע מול הצבא

גל איובי:       יחד עם זאת אנחנו משקיעים גם בפעילות של הכושר הגופני

גל איובי:  אנחנו רואים גם בזה, בקבוצות הכנה הגופניות והמנטליות עוד איזשהו מדד שבונה חוסן גם אישי וגם חברתי ומנטלי, ותורם למוטיבציה

גל איובי:  אנחנו מתקציבים קבוצות כאלה

גל איובי:  אנחנו מבקרים אותם

גל איובי:  אנחנו רואים בפעילות הזאת פעילות מאוד חשובה

אורנה ברביבאי: תודה לך

אורנה ברביבאי:  אנחנו נעשה חבר כנסת ונציגי ארגונים שונים

אורנה ברביבאי:       כן, קינלי, בבקשה

משה טור פז: אני רוצה התייחסות אחת

משה טור פז:  קודם כל תודה על ההצגה המרשימה, הרצינית וגם על מגמות העלייה שאנחנו רואים פה בתחום כוח האדם

משה טור פז:  אני חושב שצריך לייחד מבט אסטרטגי לסיפור של מכינות ושנות שירות כולל מכינת אופק

משה טור פז:  בואו נסתכל על זה רגע דרך המספרים

משה טור פז:  אנחנו בעצם רואים כ-10,000 תלמידים, אם אני מחבר שנת שירות, מכינה מלאה ומכינת אופק, שנמצאות במסגרות האלה לפני השירות שלהם

משה טור פז:  אם נוסיף בחורי ישיבות מתגייסים ומדרשות, יש עוד כמה אלפים

משה טור פז:  בואו נסתכל על זה במבט המשאבי

משה טור פז:  יש פה השקעה של בין 25,000 ל-30,000 שקלים בשנה באותה אוכלוסייה, כלומר מדינת ישראל משקיעה כ-300 מיליון שקלים באותם בני נוער לפני גיוס

משה טור פז:  זה און-טופ מה שהשקיעה בהם במערכת החינוך

משה טור פז:  זה אגב יותר מהממוצע של השקעה בשנת חינוך בישראל

משה טור פז:       אני חושב שאין דבר יותר יעיל ואין דבר יותר משמעותי מהבאת בן נוער בן 18 בצורה טובה לצבא לשירות משמעותי מאשר השנה הזו

משה טור פז:  אני חושב שכאן צריכה להיות הסתכלות אסטרטגית על כל התוכניות האלה שבדרך כלל צמחו מלמטה, בהמון השקעה מלמטה אבל בסוף מתוקצבות מדינה, ולראות שמרחיבים את האוכלוסיות שלהם

משה טור פז:       ודמני הציג פה את התוספות וזה מאוד יפה

משה טור פז:  אנחנו יודעים שיש פה גם סוגיה של דח"שים אבל גם סוגיה של תקציב

משה טור פז:  בסופו של דבר יש פה אוכלוסיות, אמרתי, כ-10,000 מתוך שנתון שנהנים מתקצוב ומדחייה, שזו פריבילגיה אדירה

משה טור פז:  אני חושב שצריך לשאוף לזה שכל מי שהולך לשירות, יהיה לו את השנה הזו

משה טור פז:  זה פשוט זכות שאי אפשר לקחת מילד, וגם צריך לדחוף את אוכלוסיות הקצה בישראל עוד ועוד לשם

משה טור פז:  אם היום זה 10,000, הפוטנציאל הוא למעלה מ-50,000 וצריך להציב את זה כיעד אסטרטגי

משה טור פז:  זו השקעה של המדינה שאנחנו מקבלים כל שקל ממנה בחזרה גם באיכות השירות, גם בירידה בנשר וגם באמת במיצוי משמעותי

משה טור פז:  לדעתי כהסתכלות אסטרטגית זו צריכה להיות ההסתכלות על העניין הזה

אורנה ברביבאי: במיוחד שאנחנו רואים את הקשר בין מי שהולך למכינות האלה, אחר כך לשירות המשמעותי ולקורס קצינים

משה טור פז: נכון

אורנה ברביבאי: עידית שפרן, את רוצה להתייחס? בבקשה

עידית שפרן גיטלמן: תודה

עידית שפרן גיטלמן:  קודם אני רוצה להגיד תודה וגם שבאמת מרשים כל הפעילויות שנעשות

עידית שפרן גיטלמן:  קשה שלא להגיד שזה די מדהים איך אנחנו מציגים פה פריסה שוויונית גיאוגרפית ומאמצים, שינוי של כל שיטת המיון כדי לצמצם פערים מול הפריפריה, ואף אחד לא חושב שזה פוגע בכשירות ושזה פוגע במבצעיות של הצבא, ואני אומרת את זה כי אולי שווה גם אותה בחינה לעשות לגבי המיון הפיזיולוגי לנשים, ולראות שיכול להיות שחלק מהמיונים נשענים על תפיסות מסורתיות גבריות שלא קשורות דווקא ליכולת בקצה של היחידה, ולא צריך אולי כל כך להיבהל מאמירות בציבור שהתפקיד של הצבא הוא לא לקדם שוויון, כי אנחנו רואים שכשזה מגיע לשוויון מול הפריפריה, אנחנו כולנו מתרגשים ושמחים ואני חושב שדי בצדק

עידית שפרן גיטלמן:       במובן הזה עוד משפט אחד על הסיפור של נשים

עידית שפרן גיטלמן:  זו אמירה שהיא מטעה לומר שביום סיירות התפיסה היא שוויונית, בגלל שהבן שלי יכול להגיע ליום סיירות יחד עם חברה שלו שהתאמנה איתו בכל היחידות והיא טובה ממנו, והוא יכול להתמיין לכל היחידות והיא יכולה להתמיין רק ל-669 וליהל"ם

עידית שפרן גיטלמן:  זה אמנם נדון בבג"ץ אבל אני עוד לא קיבלתי תשובה טובה לשאלה למה לא לפתוח את כל היחידות לפי הקריטריונים שהצבא יגיד שהם נזקקים לאור המשימה בקצה, ומי שבפנים-בפנים ומי שלא בפנים-לא בפנים, ואני מודעת לזה שזה מורכב

עידית שפרן גיטלמן:  זה לגבי שירות נשים

עידית שפרן גיטלמן:      לגבי הסיפור של הפריסה השוויוניות ביחידות השונות

עידית שפרן גיטלמן:  אתם מתקדמים עם טענות שעולות בציבור וגם עם טענות של מחקרים

עידית שפרן גיטלמן:  אני רוצה להגיד לכם שאת הציבור לא מעניין רק שאנשי רעננה ישרתו ביחידות קרביות

עידית שפרן גיטלמן:  מעניין אותם גם כמה מתוך היחידות הטכנולוגיות, נמצאים שם אנשי רעננה, לכן כל הפריסה, להראות לי שכולם מתפרסים באופן שווה, אני אומרת את זה לא בציניות

עידית שפרן גיטלמן:  זה פשוט די מדהים איך יש שיח שלם בציבור וכל פעם מגיעים לפה והכול נראה בסדר

עידית שפרן גיטלמן:  מעניין גם הסיפור שבתוך היחידות הטכנולוגיות, איך הדבר הזה מתפרס

אורנה ברביבאי: מה הטענה?     

עידית שפרן גיטלמן: המחקרים מראים שרוב הציבור כמובן רוצה שהילדים שלו יגיעו לטכנולוגיות, ורוב הציבור חושב שלאנשי המרכז יש סיכוי הרבה יותר טוב להגיע ליחידות הטכנולוגיות

עידית שפרן גיטלמן:  אני חושבת שהמספרים די תומכים את טענת הציבור

עידית שפרן גיטלמן:  זה תהליך ויכול להיות שצריך לחכות לתהליך ולראות מה יקרה עוד כמה שנים

עידית שפרן גיטלמן:      אני רוצה לומר בשולחן הזה שהאתגרים האלה הם לא כולם לפתחם של הצבא

עידית שפרן גיטלמן:  יש מערכות אזרחיות ואם יש פערים חברתיים, יתכבדו המערכות האזרחיות

עידית שפרן גיטלמן:  יושבים פה נציגים של משרד החינוך, לא יודעת איזה עוד משרדים ויטפלו בהם

עידית שפרן גיטלמן:  זה שהציבור כועס, זה עוד לא אומר שהצבא צריך להדוף את הכעס ולהראות נתונים

עידית שפרן גיטלמן:      לגבי המוטיבציה, אני לא יודעת מה עלה בגורלו של חוק הגיוס וחוק יסוד לימוד תורה והשוואת ערך לימוד תורה

עידית שפרן גיטלמן:  אני שומעת עכשיו שהוא קיבל איזשהו שדרוג

עידית שפרן גיטלמן:  הצבא לא צריך להתעסק בפוליטיקה, אבל כדאי לדעת שהדברים האלה משפיעים גם הם על המוטיבציה

עידית שפרן גיטלמן:  מעניין אותי לדעת האם מתווה השירות החדש שהצבא הציג, מתמודד עם השאלה מה זה יעשה למוטיבציה לשירות קרבי, כי בכל זאת הוא הופך פה דברים שאמנם חלקם, כבר המציאות היום בפועל, למשהו שהוא מעוגן

עידית שפרן גיטלמן:       משפט אחרון בהמשך למה שחברת הכנסת מיכאלי אמרה

עידית שפרן גיטלמן:  אין כזה דבר אירוע בתוך החברה שלא פוגש את הצבא פנימה

עידית שפרן גיטלמן:  יכול להיות שאתם לא רואים את זה במחזור הגיוס

עידית שפרן גיטלמן:  גם צריך לקחת בחשבון שחייל, כשהוא מתגייס ונשאל שאלות, לאו דווקא הוא מדווח על מה שיש לו בפנים, וכמובן שאף אחד לא בוחן כליות ולב

עידית שפרן גיטלמן:  זה לא אשמת הצבא, אבל הנרטיב של ישראל הראשונה וישראל השנייה והאגף הטכני מול הטייסים ומה זה גולני, הנרטיב הזה, לא קיבלתם אותו במרץ, תקבלו אותו הלאה

עידית שפרן גיטלמן:  שוב, הדברים האלה לא נאמרים לאנשים - - - , הם נאמרים לחדר הזה

אורנה ברביבאי: ברור

אורנה ברביבאי:  תודה

אורנה ברביבאי:      חברת הכנסת ניר

שרון ניר: טוב, אני קודם כל רוצה להגיד שבאמת גם ההצגה וגם המאמצים שעושה הצבא בהקשר של גיוס ושימור המוטיבציה לגיוס לצה"ל ושימור ערך השירות זה מאוד מרשים

שרון ניר:  בהחלט רואים שיש פה באמת עדכון והתעדכנות שמותאמת לדור, לצרכים של הדור, לרשתיות של הדור, לאפליקציות, באמת לצרכים שהחבר'ה רוצים לקבל את המסר של הדברים והצבא באמת מייצר את המסר הנכון שמביא בסופו של דבר לנתונים היפים שראינו, ואני רוצה לשבח את הצבא על זה בפתח הדברים

שרון ניר:      אני עוברת מכאן, זה פחות לצבא

שרון ניר:  בימים אלו שעל המדוכה חונה חוק הגיוס וחונים דיונים הרי גורל על פיקציות ועל ערכים כמו באמת ערך הציונות וערך לימוד התורה, הייתי שמחה לראות פה את חבריי מהאופוזיציה יושבים ודנים על היום-יום, על הלחם והחמאה שזה הגיוס לצה"ל

שרון ניר:  בואו נדבר על ערך השירות, השירות לכל

שרון ניר:  אני באמת מחפשת ומחפשת ושעה הופכת, והצטרפו ויצאו חברי כנסת, אבל אני לא רואה פה אף איש קואליציה וזה מאוד מטריד אותי באופן שבו זה נלקח כמובן מאליו, השירות לצה"ל

שרון ניר:  זה ראוי באמת לתשומת לב של חברנו לממשלה בהקשר הזה ולחברי הקואליציה

שרון ניר:  זה דבר אחד

שרון ניר:       אני חושבת שהדבר הכי משמעותי שראינו פה, שדווקא אולי היו שמחים, היו יושבים חברי הקואליציה, זה שבסתירה מוחלטת להנצחת התפיסות של ישראל הראשונה וישראל השנייה של יצירת שפע, אז אנחנו רואים פה איך הצבא לוקח באמת את מרבית חלקי החברה הישראלית ומייצר פה באמת איזשהו סוג של נורמליזציה וייצוג הולם לכל האוכלוסיות בכל היחידות, שזה דבר שהוא מאוד מרשים, ואומר שאם רוצים לקחת את זה למקום של עשייה ומעש, אז זה כמובן אפשרי ואפילו נכון

שרון ניר:  אולי באמת זה יביא אותם להסתכל ולהתבונן שוב פעם על חוק הגיוס ולשאול את עצמנו איך אנחנו מעודדים שירות לכול! זה דבר שחשוב לשים אותו על המדוכה

שרון ניר:       אני רוצה לומר דבר משמעותי לחבריי מהצד השני, מהצבא, שאני מאוד מאוד מעריכה

שרון ניר:  אני חושבת שהדבר הכי לא גם לעתיד

שרון ניר:  חשוב לעשות זה לא להסתכל על הדברים האלה בצורה בדידה, אלא צריך להסתכל על מגמות ארוכות שנים

שרון ניר:  לא על מגמות ארוכות שנים בדיעבד, אלא לנסות לעשות פרדיקציות כי אין ברירה

שרון ניר:  אנחנו חייבים לעשות פרדיקציות לאור כל מה שקורה לנו

שרון ניר:  כשאני שואלת את עצמי עד כמה המודל הזה יחזיק מים בהיבט של מוטיבציה לשירות קרבי, אל מול כל מיני דברים שקורים, וזרמים בטקטונים שקורים מתחת לפני השטח בהיבט של מוטיבציה ליחידות טכנולוגיות, בהיבט של איזה אוכלוסיות מתגייסות ואיזה לא, ועד מתי הנס הגדול הזה של שירות קרבי בצה"ל יחזיק לנו מעמד, אני מציעה לנסות להשתדל, ואני מסתכלת פה ואומרת, את הפרדיקציות האלה חייבים לעשות בהתבסס על נתונים של אינטליגנציה ארגונית ו-AI ודרך זה להשקיע, כי ברור לכולם שאנחנו צריכים את המוטיבציה כמו שאתם הצגתם, לא רק בדיעבד א     

אורנה ברביבאי: תודה, שרון

אורנה ברביבאי:      גל כהן, בבקשה

גל כהן: תודה רבה כבוד היושבת-ראש

גל כהן:  אני אדבר הפעם בקצרה וברשותכם באופן ישיר

גל כהן:  המוטיבציה לשירות צבאי וקרבי תיפגע אנושות לאורך זמן ללא שוויון בנטל, קרי שירות צבאי או אזרחי-ממלכתי לכולם

גל כהן:  הילדים שלי לומדים בבית ספר שקיבל השבוע את הפרס, ואני רואה מה קורה בזרמי השטח מתחת

אורנה ברביבאי: איפה, באיזה עיר?     

גל כהן: בלב השרון

גל כהן:  המשמעות היא שצעירים לא יהיו מוכנים להתגייס עוד כשכירי חרב או בשר תותחנים של המשתמטים משירות

גל כהן:  חלפו עידן ועידנים מאז שבית המשפט ביקש וחזר וביקש ממשלות ישראל להסדיר את הנושא

גל כהן:  השאלה שנדונה בדיון הקודם שהייתי בו, האם יתגייסו 472 או 512 חרדים, לא באמת תזיז את המחט

גל כהן:  צריך להתרכז בפתרון ל-10,000 מתוך ה-12,000 שהוצגו, שאינם מתגייסים כלל, ואני לא בטוח שהפתרון הוא רק בצבא

גל כהן:  אנו אנשי המעשה מבינים שזה אינו פרויקט קטן, אבל זה פרויקט שישנה לטובה את מצבה של ישראל באופן דרמטי, פרויקט שמצריך מנהיגות ברמה הלאומית ואלה הדברים שלשלם מנהיגים נבחרים לכנסת

גל כהן:       אחרי הדיון הקודם עלו שלושה אתגרים מרכזיים, אחד, רתימת ההנהגה החרדית, שניים, אומדן הצורך בשטח למשרתי שירות אזרחי-ממלכתי, ושלוש, חשש מאיוש משרות של עובדים קיימים בחתך סוציו-אקונומי נמוך, לכן באופן פרקטי מה שאנחנו מציעים בתור התחלה, שוועדת המשנה לחוץ וביטחון תבקש ממשרדי הבריאות, החינוך והרווחה לענות על השאלה מה הוא הפוטנציאל של הצורך במשרתי שירות אזרחי-ממלכתי, לתחומי האחריות שלהם וזאת באמצעות סקר צרכים מסודר ומפורט שידווח לוועדה

גל כהן:       הערה אחרונה לגבי מה שהוצג פה לגבי תא"ל ודמני

גל כהן:  אם הבנתי נכון את השקף, אחוז המתגייסים, המוטיבציה ואחוז הקרביים באחוזים הסוציו-אקונומיים 1 עד 3 לא שינה מגמה באופן מהותי לטובה בחמש שנים האחרונות

גל כהן:  הראינו סטגנציה באחוזים הגבוהים, שזה מצוין, אנחנו מצליחים לשמר את המוטיבציה, אבל גם סטגנציה באחוזים הנמוכים

גל כהן:  זה הכלי המרכזי לניוד חברתי

אמיר ודמני: בסדר, רק שאני הסברתי פה פחות או יותר חצי שעה על הניוד החברתי

אמיר ודמני:  ב-1 עד 3 אין יותר מידי אנשים פוטנציאליים

גל כהן: תייצרו את הפוטנציאל

גל כהן:  זה בדיוק העניין

אמיר ודמני: זה לא קשור

אמיר ודמני:  אני לא מייצר פוטנציאל

אמיר ודמני:  הלמ"ס קובע מי מדורג איפה

אמיר ודמני:  אני לא קובע את זה

אורנה ברביבאי: בואו נתקדם

אורנה ברביבאי:       דולב זוהר, בבקשה

דולב זהר: בוקר טוב לכולם, קוראים לי דולב, אני מבחן בעמק חפר ואני אימא לשלושה ילדים

דולב זהר:  יש לי בת בת 17, שני בנים בני 13 ו-10

דולב זהר:  לפני כמה חודשים הבת שלי הגיעה לצו ראשון ויום המאה, והיא הגיעה אליהם אחרי חודש וחצי שהיא התכוננה עם כל הלומדות שאפשר, ותרגלה מקרים ותגובות, והגיעה מורעלת באמת לתפארת מדינת ישראל

דולב זהר:  הצורה שבה היא הגיעה זה לא קרה לבד

דולב זהר:  זה אני עשיתי

דולב זהר:  אתם דיברתם פה על השקעה של מיליונים בעידוד המוטיבציה

דולב זהר:  אצלי לא הייתם צריכים להשקיע שקל

דולב זהר:  אני עשיתי את זה לבד

דולב זהר:  גם היום כשאני האפוטרופוס שלה, אם תא"ל ודמני יגיד לה לעשות משהו ואני אגיד לה לעשות משהו, אני אומרת לכם, 70% היא עושה מה שהוא אומר לה, כי ככה אני גידלתי אותה

דולב זהר:  את המפלצת הזאת אני גידלתי

אורנה ברביבאי: מה השאלה?     

דולב זהר: אין שאלה

אורנה ברביבאי: אז מה האמירה?     

דולב זהר: אוקיי, אז תיכף אני אגיע

דולב זהר:  האמירה היא שאף פעם לא חשבתי, לא העליתי על דעתי שיהיו בינינו פערים כאלה, זאת אומרת שאני חינכתי אותה לעשות משהו שאולי אני לא מאמינה בו היום, או המדינה הולכת לכיוונים שאני לא מאמינה בהם היום

דולב זהר:  עצם העובדה שאני נמצאת פה, אני אזרח פרטי, אני לא תיאמתי עם אף אחד, לא דיברתי עם אף אחד

דולב זהר:  אף אחד לא יודע שאני באה

דולב זהר:  אף אחד לא יודע גם מה אני הולכת להגיד, גם לא בעלי

דולב זהר:  בגדול, הכותרת שלי זה המוטיבציה של ההורים, לא של המלש"ב

דולב זהר:  הסיבה שהגעתי לכאן היום אחרי שגמרתי להתלהב על זה שאנחנו דמוקרטים, אני יכולה להירשם ופשוט להגיע ולדבר

דולב זהר:  כשישבתי פה בחוץ וחשבתי על זה, הבנתי שאני באתי לפה לדבר במקום ללכת לעבודה שלי, כי אני לא סומכת על זה שהקול שלי והדעות שלי יישמעו, אז באתי להשמיע אותם בעצמי, וזאת אמירה שמאוד מאוד קשה לי להגיד אותה

דולב זהר:  זה שבר עצום

דולב זהר:       אני כאזרח בשבר עצום

דולב זהר:  אהבת המדינה, תרומה למולדת זה ערכים שהם מאוד נוכחים גם אצלנו בבית, גם כאזרח, ואני מדברת על שבר באימהות ממש

דולב זהר:  יש לי שבר עצום באימהות שלי

דולב זהר:  לפני כמה שבועות בקפלן, חברה שעמדה לידי, שגייסה את הבן שלה לתותחנים, תיארה לי את זה כעקידת יצחק

דולב זהר:  ככה היא תיארה את האירוע הזה

דולב זהר:  מה שהבנתי מהמוטיבציה של הבת שלי שהיא היום בהזדהות מוחלטת עם המדינה שלה ושום דבר לא יזיז אותה משם, ואת עקידת יצחק הזאת שאם אני רוצה איכשהו להשפיע על הילדים שלי, זה צריך להתחיל היום על בני ה-13 וה-10 שבאמת לא מופיעים כאן

דולב זהר:  היא מופיעה שם בשנת שירות והיא תתגייס ב-2025 אחרי שנת שירות

דולב זהר:       מישהי פה דיברה לפני כן על פרדיקצות, אז אני הפרדיקציה

דולב זהר:  אני רוצה להגיד שאני הפרדיקציה

דולב זהר:  אני חושבת שכמו שבייבי בום מגיע תשעה חודשים אחרי מלחמה ולא מייד אחרי מלחמה, גם פה

דולב זהר:  זה לא יגיע בגיוס 2025

דולב זהר:  אלה הילדים שכבר מורעלים

דולב זהר:  זה יגיע אחרי

דולב זהר:       אני רוצה להגיד עוד משהו

דולב זהר:  אני גם מאמינה שחלק מהדברים שאני אומרת פה הם לא חדשים והם נכתבו ונאמרו וצוייצו בעשרות צורות שונות, ועדיין אני חושבת שבמה שאמרתי יש שני דברים שצריכים להטריד אתכם

דולב זהר:  אחד, כדי להוריד את המוטיבציה של הילדים שלי לשרת אני לא צריכה לעשות כלום

דולב זהר:  אני צריכה להפסיק לעשות

דולב זהר:  להפסיק לעשות זה הרבה יותר קל מלהתחיל לעשות

דולב זהר:  אני צריכה פשוט לשחרר ואני צריכה לתת לו לספוג את האווירה המאוד מאוד קשה שיש היום בבית

דולב זהר:  זה אפילו לא צריכה להיות החלטה, כי גם להחליט לעשות דבר כזה זה בעניי כפירה, אז זה אפילו לא החלטה

דולב זהר:  זה פשוט יקרה באופן טבעי

דולב זהר:      הדבר השני שמיוחד זה שזה מגיע ממני

דולב זהר:  מה שמאוד מיוחד בי, שאני לא מיוחדת בשום צורה

דולב זהר:  אני באתי לפה כמו שאמרתי, לבד

דולב זהר:  לא תיאמתי

דולב זהר:  אני בן אדם פרטי ועדיין אני אומרת לכם, אני מייצגת המון אימהות שכבר לא יודעות

דולב זהר:  אנחנו אימהות עבריות שלא יודעות

דולב זהר:  איך מעלים מוטיבציה בצה"ל? שני דברים: תדע כל אם עבריה וממני תיראו וכן תעשו

דולב זהר:  זהו

דולב זהר:  זו התורה כולה

דולב זהר:       שאלת מה אתם יכולים לעשות? אמנם הפנית את זה לצה"ל אבל אני רוצה לענות על זה

דולב זהר:  תגבירו את האמון שלנו בכם

דולב זהר:  מאוד קשה לשלוח ילד לסכן את חייו כשאתה לא מאמין במי ששולח אותו

אורנה ברביבאי: תודה לך

אורנה ברביבאי:      חברת הכנסת מטי צרפתי, בבקשה

מטי צרפתי הרכבי: תודה רבה גבירתי יושבת-הראש

מטי צרפתי הרכבי:  תודה דולב על הדברים

מטי צרפתי הרכבי:  נראה לי שהשבר או המצוקה שאת נמצאת בה, נמצאים רבים מאזרחי המדינה, ולא בכדי נאמר כאן גם שלדיון החשוב הזה לא בחרה להגיע הקואליציה

מטי צרפתי הרכבי:       אני רוצה לומר שהצבא הוא כור ההיתוך של החברה

מטי צרפתי הרכבי:  בתפקיד הזה של כור ההיתוך של החברה אי אפשר להדיר אוכלוסיות מכור ההיתוך, כי כמו שהצבא צריך את החיילים, אני חושבת שהחברה האזרחית צריכה את הצבא

מטי צרפתי הרכבי:  אני יכולה לומר כמי ששירתה בצבא וילדיה שירתו בצבא, אני לא יודעת מי קיבל יותר

מטי צרפתי הרכבי:  אני חושבת שהזהות של הילדים שלי כאזרחים, כפטריוטים, כאוהבי המדינה, ככאלה שבוחרים לחיות כאן, לעבוד, לשלם מיסים, היא הרבה בזכות השירות הצבאי, לכן האינטרס הוא לא רק שאנשים יתגייסו לצבא ותהיה מוטיבציה וכמובן שוויון בנטל והכול

מטי צרפתי הרכבי:  אני חושבת שבסוף האזרח בקצה, כשהוא מסיים את הצבא הוא יהיה אזרח טוב יותר, נאמן יותר, פטריוט יותר, ליברל יותר

מטי צרפתי הרכבי:  כל מה שאנחנו רוצים ונמצאים בקפלן או במוקד אחר, הוא הרבה בזכות השירות הצבאי, זאת אומרת האינטרס הוא הדדי

מטי צרפתי הרכבי:       האינטרס שלי כהורה שהילדים שלי ישרתו שירות משמעותי בצבא, הוא בין השאר כי אני חושבת שהצבא מקנה להם ארגז כלים להמשך החיים, לכן החשיבות הזאת

מטי צרפתי הרכבי:  זה לא 10,000 לא מתגייסים, זה פני החברה קדימה

מטי צרפתי הרכבי:  אני מסכימה עם שרון שאמרה שצריך רגע להסתכל במעלה מה יקרה עוד עשור למוטיבציה ולא הכאן ועכשיו, כי אנחנו עכשיו 2023, אירוע היסטורי בהוויה

מטי צרפתי הרכבי:  זה רק לומר בכללי

מטי צרפתי הרכבי:  כמובן שצריך לסמן כיעדים כחברה, ושוב, מבחינתי הצבא זה החברה, את הנושא של היחידות הטכנולוגיות והנושא של השוויון המגדרי ואת הנושא של שנת שירות ומכינות קדם צבאיות כאיזה אוכלוסיות יעד עילית ביכולת או במוטיבציה או בסיכויי להתקדם

מטי צרפתי הרכבי:       אני רוצה כאן לפתוח סוגריים ולהגיד שבגיל 18 יש גם אוכלוסייה מאוד גדולה שקשה לה להתגייס כי הם לא בדיוק בשלים, כי הם לא עברו אולי את כל השלבים ולפעמים הצבא יכול להזיק להם, אז רגע פה צריכה להיות הזהירות מתוך האוכלוסייה הרגילה שמתגייסת

אורנה ברביבאי: לא היית קודם אבל הוצג הגידול בהיקף הלא מתגייסים על רקע נפשי גם

מטי צרפתי הרכבי: אני חושבת שיש נוער שצריך להתגייס, אבל צריך למצוא לו לא את התירוץ לא להתגייס, אלא למצוא את המסגרת הצבאית שמתאימה גם לאלה שמתקשים

אמיר ודמני: אני התייחסתי לזה באריכות

מטי צרפתי הרכבי: אני רק אומרת כאמירה

אורנה ברביבאי: תודה, חברת הכנסת

אורנה ברביבאי:       יהודה פולק, בבקשה

יהודה גליק: שלום, אני יהודה מארגון "אחים לנשק"

יהודה גליק:  אני בעצם מרכז שם את כל הנושא של השיח מול החברה החרדית

יהודה גליק:  אני רוצה להתחיל במילה טובה על הנושא של שילוב נשים

יהודה גליק:  הבת שלי השתחררה לפני חודש

יהודה גליק:  היא הייתה באיסוף קרבי

יהודה גליק:  היא עשתה שירות מאוד מאוד משמעותי

יהודה גליק:  אני נמצא כבר 37 שנים במערך הצבאי, 32 שנים מתוך זה במילואים ואני יודע להעריך עבודה טובה

יהודה גליק:  אני חושב שקודם כל הצבא בהיבט של המרחב הבטוח לנשים עבר מהפכה מהימים שאני הייתי בסדיר, ובהיבט של שילוב נשים ביחידות לוחמות אני באמת מאוד מאוד מעריך את העבודה הטובה שאתם עושים

יהודה גליק:      הנושא השני זה הנושא של גיוס חרדים

יהודה גליק:  בדוח שפרסמתם בתחילת החודש כתוב: "הגידול הדמוגרפי באוכלוסייה החרדית מהווה פוטנציאל איכותי למתן מענה להתפתחות צרכי צה"ל"

יהודה גליק:  זה אתם כתבתם

יהודה גליק:  התחושה שלנו היא שהצבא מאוד גורר רגליים בנושא הזה

יהודה גליק:  ב-2021 ראיתי שם שבסך הכול התגייסו פחות מ-5% מהמגזר, זה 1,185 אנשים

יהודה גליק:  אנחנו מדברים עם החרדים

יהודה גליק:  אנחנו מדברים איתם יום-יום

יהודה גליק:  הם אומרים לי, עזוב, הצבא לא רוצה אותנו

יהודה גליק:  התחושה שלי זה שהצבא במו ידיו מוריד בטווח הארוך את המוטיבציה לגיוס, כי כולנו מבינים שבעוד כמה שנים 50% מהמלש"בים יהיו אנשים חרדים, והנושא הזה של האיפה ואיפה בהגדרה יפגע ברמת המוטיבציה והנכונות של אנשים להתגייס ליחידות הקרביות

יהודה גליק:      אני רוצה לשאול שתי שאלות את הצבא

יהודה גליק:  א', מדוע הצבא לא יוצא נגד חוק הגיוס כמו שהוא יצא נגד לדוגמה הנושא, כשדיברו על קיצור השירות הצבא ידע לעמוד על הרגליים האחוריות כשזה היה חשוב לו? הדבר השני, ראיתי פה את השקף על הקמפיינים, שזה מאוד יפה בעיניי ואני יודע שאתם מגיעים לתיכונים

יהודה גליק:  אני יודע שאתם עושים הרבה מאוד פעילויות

יהודה גליק:  הנושא הזה של המוטיבציה זה לא דבר שקורה מעצמו ובטח לא בתקופות היותר מאתגרות של השנים האחרונות ועל התהליכים שעוברים על החברה הישראלית

יהודה גליק:  אני מאוד מעריך את העבודה הזאת

יהודה גליק:  אני רק שואל את עצמי למה אתם לא עושים את אותה עבודה או אפילו חלק מהעבודה אל מול המגזר החרדי? יש כל כך הרבה דברים שאפשר לעשות וזה לא נעשה

יהודה גליק:  תודה רבה

אמיר ודמני: אני מצטער, כי הייתי פה לפני שלושה שבועות והצגתי את זה שעה וחצי

אורנה ברביבאי: נכון, הוא הציג באריכות את הפעילות

אמיר ודמני: האמירות שלך שאנחנו לא מעוניינים, אני הצגתי הפוך לחלוטין

אמיר ודמני:  הצגתי גם מה אנחנו עושים

אמיר ודמני:  אני מסכים איתך שאנחנו יכולים לעשות הרבה יותר

אמיר ודמני:  אני דיברתי על עצמנו בהרבה מאוד ביקורתיות, אבל מצד שני להגיד שאנחנו לא עושים ולא פונים, יש לנו מסלולים והרבה מאוד דברים שאנחנו עושים

אמיר ודמני:  גם אני התייחסתי לנושא חוק הגיוס באותו דיון, אז לבוא ולהגיד - - -      

אורנה ברביבאי: נכון

יהודה גליק: אני רק אגיד שבמבחן התוצאה, התוצאות הן לא טובות

אמיר ודמני: בסדר

אמיר ודמני:  יש לי הרבה מה להגיד על זה

אורנה ברביבאי: אנחנו כולנו ערים לתוצאות, כולל נושא חוק הגיוס עצמו

אורנה ברביבאי:       גליה, בבקשה

גליה שמילוביץ': שמי גליה שמילוביץ', אני הרבה דברים

גליה שמילוביץ':  אני עורכת דין

גליה שמילוביץ':  שירתי בעבר 14 שנים במערכת הביטחון בתפקידים מבצעיים

גליה שמילוביץ':  אני בת לאימא חילונית ולאבא חרדי

גליה שמילוביץ':  אני פמיניסטית ואני מאמינה בערכי הדמוקרטיה הליברלית, אבל כאן אני מאוד מתרגשת כי כאן אני בכובע הכי חשוב שקיים בחיים האלה, בכובע של אימא

גליה שמילוביץ':       כמו דולב שדיברה מאוד יפה, אני אימא לשלושה ילדים בני 17, 15

גליה שמילוביץ': 5 ו-13

גליה שמילוביץ': 5

גליה שמילוביץ':  הבן שלי בן ה-17 כמו רבים מבני גילו, בסקטור שלי, מתכונן לגיוס לצה"ל בשנה הבאה כמו שאני חינכתי אותו

גליה שמילוביץ':  הוא מתגאה בפרופיל 97 שלו בדיוק בזמן שאני מתה מפחד כמו כל אימא

גליה שמילוביץ':  הפחד הזה שמוכר לכל אימא, מוכר גם לאימהות שאותן אני מייצגת כאן

גליה שמילוביץ':  אנחנו אימהות בחזית ואני מדברת כאן גם בשמן

גליה שמילוביץ':  כולנו אימהות לילדים וילדות שעומדים להתגייס לצבא

גליה שמילוביץ':  חלקם ילדים שכבר משרתים בצבא

אורנה ברביבאי: כמה מונה הארגון הזה?     

גליה שמילוביץ': אנחנו התחלנו לפני חודש וחצי

אורנה ברביבאי: זה ארגון חדש?     

גליה שמילוביץ': כן, בעקבות השבר הגדול שאנחנו חוות בחודשים האחרונים

גליה שמילוביץ':  את הפחד הזה שיש לכל אימא לפני גיוס אנחנו מכירות כבר 75 שנה

גליה שמילוביץ':  האימהות שלנו מכירות והסבתות שלנו מכירות

גליה שמילוביץ':  הילדים שלנו מתייצבים בבקו"ם למרות הפחד הזה

גליה שמילוביץ':  האימהות שלנו כמונו דוהרות עם קופסאות פלסטיק בין בסיסי צה"ל כבר הרבה מאוד שנים

גליה שמילוביץ':  אנחנו מגייסות ילד ראשון ואחר כך ילד שני, ובדרך כלל את השלישי גם, וגם את הנכדים אחר כך

גליה שמילוביץ':  הגיוס לצה"ל לא קורה בואקום

גליה שמילוביץ':  הנכונות של הילדים שלנו להתגייס בהגיעם לגיל 18 נובעת מחינוך וערכים ומסורת שאנחנו במו ידנו מקנות להם מגיל צעיר

גליה שמילוביץ':  הנכונות של הילדים לשרת תלויה בראש ובראשונה בנכונות שלנו לתמוך באתוס של השירות הצבאי

גליה שמילוביץ':  את האתוס הזה מספרים כבר בגן ילדים

גליה שמילוביץ':  אם אנחנו לא נהיה מוכנות להדהד את הנרטיב שצה"ל הוא צבא העם, שהגיוס אליו הוא חובה כי אנחנו חיים על חרבנו, אז לא יהיה כאן צבא

גליה שמילוביץ':  אם אנחנו לא נסכים להדחיק את הקונפליקט הבסיסי והטבעי של כל אימא, ולא נפעל כמו שאנחנו אמורות לפעול, אנחנו אמורות לגונן על הילדים שלנו מכל משמר

גליה שמילוביץ':  זה היצר האימהי שלנו

גליה שמילוביץ':       כשאנחנו מתייצבות בבקו"ם אנחנו עושות בדיוק ההיפך

גליה שמילוביץ':  יש כאלה שיגידו שאנחנו רשלניות, שאנחנו חסרות אחריות, ובכל זאת אנחנו מגיעות

גליה שמילוביץ':  כדי שנוכל להדחיק את הקונפליקט הזה צריכה להיות לנו הצדקה הרבה יותר גדולה מכל דבר אחר

גליה שמילוביץ':  ההצדקה הייתה במשך הרבה מאוד שנים צבא העם שמגן על מדינת ישראל, שירות חובה, אבל בעשור האחרון מה שקרה כאן לא קרה בגלל צה"ל בהכרח

גליה שמילוביץ':  הוא קרה קודם כל בגללנו, כי אפשרנו עד העשור האחרון, אבל הוא קורה באחריותם של מקבלי ההחלטות, של הדרג המדיני שבעצם אומרים, כבר לא קיימת יותר הצדקה

גליה שמילוביץ':  אין יותר צבא העם

גליה שמילוביץ':  יש מי שמתגייסים כי זו חובתם, ומי שניתנת להם הזכות ללמוד

גליה שמילוביץ':  הם לא צריכים לסכן חיים

גליה שמילוביץ':  איך בדיוק אני כאימא אמורה להגיד לילדים שלי שילכו לסכן את החיים שלהם אם אין כבר צבא העם? אם זו לא חובה לכולם? אי אפשר להעמיד אותנו האימהות בדילמה הזאת כשהיא כל כך מוקצנת

גליה שמילוביץ':       יש מי שיגידו, נכון, אתם צודקים, השוויון לא היה פה גם קודם

גליה שמילוביץ':  לא היה שוויון בנטל

גליה שמילוביץ':  אנחנו גם בעשור האחרון כבר יודעות שאנחנו משקרות לעצמנו ומשקרות לילדים שלנו על צבא העם, על הסיפור הזה, ובכל זאת הסכמנו להחזיק את השקר הזה עוד קצת

גליה שמילוביץ':  אי אפשר להחזיק את השקר הזה לנצח אחרי החודשים האחרונים

גליה שמילוביץ':  אם בג"ץ ידחה את ביצוע פסק הדין שמבטל את הסעיפים שמפלים בין דם לדם, מיולי הקרוב אנחנו לא נשקר יותר

גליה שמילוביץ':  לא תהיה אף אימא שתהיה מוכנה לתת לזה יד

גליה שמילוביץ':  לא חוק יסוד שמתגבר על בג"ץ ולא דחיית הביצוע של פסק הדין מבג"ץ

גליה שמילוביץ':  לא נוכל יותר עם זה

גליה שמילוביץ':  שוויון

אורנה ברביבאי: תודה לך

קריאה: אנחנו נשמח אם זה יעבור לחברי הכנסת החרדים, מה שהיא אמרה כאן

אורנה ברביבאי: אני לא דוברת של חברי הכנסת החרדים

אורנה ברביבאי:  יש ועדה וחבר כנסת שמעוניין, מגיע

אורנה ברביבאי:  העובדה שחברי הקואליציה לא הגיעו מלמדת קודם כל עליהם

אורנה ברביבאי:       גל, בבקשה

גל סלומון: אני מודה על ההזדמנות להציג

גל סלומון:  אני חושב שהוועדה הזאת סופר חשובה

גל סלומון:  כמו בשבוע שעבר בכנס ההייטק שגל ואני היינו כאן, חורה לנו מאוד שאנחנו מגיעים לכאן ומשקיעים כאן ואין פה שום נציג של קואליציה או כל דבר אחר

גל סלומון:  שמי גל, אני גר בעמק חפר, סא"ל במילואים, מג"ד לשעבר

גל סלומון:  שלושת ילדיי שירתו בצבא כולל האחרון, פלס"ר נח"ל, סיים קו יהודה ושומרון לפני כשבוע

גל סלומון:  גדלתי תוך כדי שירות בשנת שירות במגדל העמק

גל סלומון:  התגייסתי לחילות החי"ר, עברתי את כל המסלול מלוחם בלבנון הראשונה דרך מ"פ, מג"ד, לבנון השנייה, אינתיפאדות, כמעט בכל מחנה פליטים שקיים

גל סלומון:  אחרי שירות הקבע למדתי חשמל בטכניון

גל סלומון:  עבדתי במרכז הפיתוח של אינטל, משם מה שהוביל להקמה של שלושה סטארטאפים, שניים מהם נמכרו

גל סלומון:       אני כחלק ממחאת ההייטק פה

גל סלומון:  אחרי בעצם הרבה מאוד דברים באתי ואמרתי, מה יקרה בוועדה הזאת שלא קרה בשתי הוועדות הקודמות שהייתי בהן, ובאתי עם תוכנית קונקרטית אחרי עבודה שנעשתה גם אצלנו וגם עבודה עם חרדים

גל סלומון:  חשבתי לעצמי מה להגיד כאן

גל סלומון:  באתי לא לדבר על מנטרות שאני מדבר עם ילדיי, שזה זכות גדולה לשרת בצבא, ושלומדים ושיוצרים רעות וחברות, כי כל הדברים האלו, לא ברור לי אם האזור החרדי שלנו בעצם בא ומסתכל על זה

גל סלומון:  הלכתי לחלק הפרקטי שמדבר על השתכרות

גל סלומון:  באתי ודיברתי על החלק שנקרא הייטק, על יצירת תעשייה

גל סלומון:  עליהם אני רוצה לדבר

גל סלומון:  באתי לדבר כאן על 8200 ועל 81 ועל 990 ועל 49 ועל מצו"ב

גל סלומון:       כל האנשים האלו שחלקם הגדול אני מעסיק היום, לא ישבו ולמדו את זה באקדמיה

גל סלומון:  הם ישבו ולמדו את זה כחלק מהעשייה הצבאית שלהם

גל סלומון:  אני חושב שרוב ההייטק שלנו מושתת על האנשים האלו שיודעים לחשוב קצת אחרת ולבצע את הדברים בצורה אחרת

גל סלומון:  כשמדברים על הייטק מדברים על סייבר ועל בינה מלאכותית ועל דאטה ועל מערכות מבוזרות, ואת כולם לומדים בשירות דרך מגוון פעילויות

גל סלומון:  לא כולם צריכים להיות לוחמים

גל סלומון:  לא כולם צריכים ללכת במסלול שאני הלכתי, אבל חייבים לאפשר לפתוח לחבר'ה האלה את הדרך, ואני פונה אליכם, הצבא

גל סלומון:  אנחנו ביחד חייבים לעשות כל שביכולתנו לבוא ולפתוח בפניהם

גל סלומון:      החברה שאני מנהל היום מתעסקת בעולם שבין העולם הרפואי לעולם ההייטק

גל סלומון:  במקביל לגל ששנינו חברים באותו ארגון שנקרא 8400, המטרה שלנו ליצור מנועי צמיחה עבור מדינת ישראל בעולם הספציפי הזה

גל סלומון:  אני מסתכל על האנשים שעובדים אצלי

גל סלומון:  כפי שאמרתי, רובם מגיעים מהיחידות הטכנולוגיות

גל סלומון:       יש אנשים שתורתם אומנותם אבל הם מקבץ קטן מאוד

גל סלומון:  אני חושב שצריכים לשבת ולבנות סיסטם שבו קל להם לשרת בצבא, ונוח להם וזה כבוד

גל סלומון:  יתר האוכלוסייה חייבת לשרת בצבא

גל סלומון:  היא לא יכולה להיות אוכלוסייה שלא לוקחת חלק מהדברים

גל סלומון:  אני מקבל את ערכי הדת, אני מאמין שאנשים צריכים לבוא להתפלל

גל סלומון:  אני יהודי, אבל אני חושב שיהדות באה ביחד עם תרומה

גל סלומון:       כמדינה, לאורך שנים לא נוכל לבוא ולשרוד

גל סלומון:  לא יודע אם מישהו מכם פתח את עיתוני הבוקר

גל סלומון:  אנחנו מדברים על עלייה בכלכלה

גל סלומון:  אנחנו רואים היום שיוקר המחיה עולה

גל סלומון:  הוא ימשיך לעלות כי קומץ קטן של אנשים נושא עליו את כל העול הזה

גל סלומון:  יש פה קומץ קטן שממשיך לרוץ קדימה ולדהור

גל סלומון:  עד נקודה מסוימת, מתישהו אומרים דיי

גל סלומון:  בנקודות האלו אני חושב שצריך לבוא ולעשות פה חשבון נפש אמיתי עם האוכלוסייה הזאת ולהראות להם כמה כדאי

גל סלומון:  נכון, הצבא עשה ויש עוד המון מה לעשות, ותוכניות נפתחו ונסגרו, ומסלול שחר התחיל והוא מצליח, והנח"ל החרדי אבל אני חושב שזה טיפה בים

גל סלומון:  אני מאמין שצריך לבוא ולעשות עוד יותר

גל סלומון:       לפני מספר שבועות, לא ברצון רב קיימנו דו-שיח עם הנהגה חרדית אחרת בראשותו של הרב גרוסמן, אני חושב שחלקם מכירים, ולמדנו שאפשר גם אחרת

גל סלומון:  קהילה חרדית שהיו שם נציגים של ש"ס ויהדות התורה

גל סלומון:  ראינו מישהו שכן מאמין בקובץ קטן שצריך ללמוד וכל השאר צריך לשרת בצבא

גל סלומון:  מישהו שפתח מוסדות בנגב ומלמד לימודי ליבה ודוחף ביחד עם הצבא את לימודי הסייבר

גל סלומון:  אני חושב שחייבים לעודד כאלו דברים

גל סלומון:       התוכנית שלי בנויה מארבעה שלבים עיקריים

אורנה ברביבאי: אין לנו זמן לזה, בבקשה

אורנה ברביבאי:  אני מבינה מה אתה אומר את העקרונות אבל זה לא המקום והזמן להציג את התוכנית

אורנה ברביבאי:  תודה לך

אורנה ברביבאי:      עמרי, בבקשה

עמרי שרון: תודה רבה

עמרי שרון:  שמי עמרי שפרוני, ראש מכינת רבין, חבר בוועד מועצת המכינות הקדם צבאיות

עמרי שרון:  אני אדבר קצת על ההתרשמות האישית שלי מעולם המכינות, בלי לייצג באופן רשמי מידי את כל המועצה

עמרי שרון:  קודם כל אני רוצה להניח פה שמודל צבא העם הוא כן מאותגר, והוא מאותגר בזרמי תת קרקע שאנחנו מרגישים אותם

עמרי שרון:  אני במכינה כללית

עמרי שרון:  עולם המכינות מחולק למכינות דתיות מובילות, מכינות כלליות שאינן דתיות, הן או מעורבות או חילוניות, ומכינות לנוער בסיכון, דתיות או שאינן דתיות

עמרי שרון:  על המכינות הדתיות המובילות נראה לי אין צורך לדבר

עמרי שרון:  ברור לנו שהם משתלבים בצבא במוטיבציה מאוד גבוהה לשירות וקצונה ארוכי טווח

עמרי שרון:  מכינות של נוער בסיכון, אני חושב שגם אין מה לדבר על התרומה הייחודית שלהן לגיוס לצבא

עמרי שרון:  דווקא על המכינות הכלליות, אני רוצה להדגיש את התרומה שלהן ובאיזה אופנים היא באה לידי ביטוי

עמרי שרון:      אני אגיד שכשהייתי באירועים של בעקבות לוחמים, אז ראיתי שלטים של הצבא לעידוד שירות בקרבי

עמרי שרון:  אני גם לוחם קרבי, גם היום במילואים

עמרי שרון:  שלוש סיבות לשירות ביחידות השדה: חברים לכל החיים, חוויה בלתי נשכחת ופיתוח אישי, כלומר הנסיבות הן סיבות אישיות מאוד

עמרי שרון:  הדבר הזה לדעתי הוא בעיה

עמרי שרון:  הוא לא בעיה רק של הצבא, הוא בעיה של כל מערכת החינוך ופה המכינות מציבות אלטרנטיבה שהיא אלטרנטיבה ערכית

עמרי שרון:  אם אני בודק את המוטיבציות של האנשים שמגיעים, הנוער שמגיע אלינו למכינות, יש מוטיבציה לשרת אבל היא או מתוך כורח, כלומר אני מבין שאני חייב לשרת ואני אעשה את זה באופן שלא מסכן אותי, ושאני לא נדרש לדברים מורכבים מידי, או מתוך מוניטין אני אלך ליחידה שבה המוניטין הכי גבוה, הוא ייתן לי את המוניטין הכי גבוה

עמרי שרון:  בכניסה לצבא זה עובד

עמרי שרון:  בהמשך אנחנו גם מתמודדים

עמרי שרון:  אמנם אחוזי היציאה לקצונה הם גבוהים במכינות, אבל מתמודדים עם קבע שנים, קושי להוציא לקבע שנים וכן הלאה, ואני חושב שאלה סוגיות שחשוב גם לדבר עליהן

עמרי שרון:  יש עלייה מסוימת במוטיבציה לשירות קרבי שאני מזהה בשנים האחרונות, אני כבר הרבה שנים בעולם המכינות, בקרב בעלי פרופיל קרבי

עמרי שרון:  היא לא עולה על 50% וזה גם בקרב בעלי הפרופיל

עמרי שרון:  יש ירידה בפרופילים באופן חד משמעי, ויש עלייה בהתמודדות עם חוסן נפשי, שגם הצבא מזהה אותה וגם אנחנו

עמרי שרון:      אני אגיד שקשה למדוד בצבא את איכות המוטיבציה

עמרי שרון:  מכינת רבין במשך שנים שלחה את הנוער שלה המתגייס לחטיבת כפיר מתוך הבנה שהם יהיו פיקוד ערכי יותר, לא בעל אג'נדה פוליטית כזו או אחרת אלא פשוט פיקוד ערכי יותר, מוסרי יותר

עמרי שרון:  הצבא עצר את זה באיזשהו שלב בגלל שאחוז המוטיבציה עלה בחטיבת כפיר

עמרי שרון:  זה היה מייד אחרי אינתיפאדת הסכינים, כלומר גם סוג המוטיבציה, אני חושב שהוא חשוב

עמרי שרון:  מה שעוברים במכינות הוא בירור ערכי והכנה ערכית ובחירה ערכית לאן להתגייס ולשרת, ואת המגמות האלה צריך לחזק גם במערכת החינוך

עמרי שרון:  עד כמה שהצבא יכול, גם הצבא ובוודאי במכינות

עמרי שרון:  היום 50% ממי שמבקשים להגיע למכינות מצליחים להגיע

עמרי שרון:  יש מגמה של גידול בתקנים בזכות האגף וצה"ל בשנתיים האחרונות, 15% גידול

עמרי שרון:  זאת מגמה מבורכת

עמרי שרון:       דבר נוסף, נשים בלחימה ובטכנולוגיה, אני חושב שזו מגמה שחייבת להימשך

עמרי שרון:  אנחנו רואים אותה אצלנו, עלייה במוטיבציה של שירות נשים לתפקידי לוחמה וגם לתפקידים טכנולוגיים, וזו מגמה מבורכת

עמרי שרון:  חוסן נפשי ואיתנות, אמרתי, זה בירידה

עמרי שרון:  אני חושב שטרום השירות צריך להתמודד עם הסוגיה הזו

עמרי שרון:  אני אגיד שאני חושב שסוגיית השוויון בנטל היא לא סוגיה מאוד משמעותית כמו הטשטוש של הייעוד של הצבא במציאות פוליטית מאוד מורכבת, ושם צריך לחזק את הערכים שבגינם אנחנו רוצים או רוצות להתגייס לצבא

עמרי שרון:  זהו, תודה

אורנה ברביבאי: תודה רבה, תודה שהגעת

אורנה ברביבאי:      חברת הכנסת מיכאלי, בבקשה

מרב מיכאלי: תודה רבה גבירתי היו"ר

מרב מיכאלי:  הדיון כמובן הוא חשוב

מרב מיכאלי:  קודם כל יש לי עוד שאלת השלמה שאיכשהו באמת לא ברור איך נשמטה

מרב מיכאלי:  כמה דרוזים משרתים וכמה אזרחיות ואזרחים ערבים? אני אומרת אזרחיות, אני לא יודעת אם יש כאלה בכלל

מרב מיכאלי:  אשמח לנתונים

אמיר ודמני: דרוזים כפי שאת מכירה, שיעור ההגעה שלהם לצה"ל הוא אפילו גבוה יותר מהשיעור - - -      

מרב מיכאלי: כמה?     

אמיר ודמני: הוא מעל 70%

אמיר ודמני:  אין שינוי בגיוס

אמיר ודמני:  יש איזושהי ירידה מסוימת ביציאה לקצונה ואנחנו מתעסקים בזה

אורנה ברביבאי: של דרוזים אתה אומר

אמיר ודמני: כן

שרון ניר: מאז חוק הלאום?     

אמיר ודמני: אני לא יודע להגיד מאז חוק הלאום

אמיר ודמני:  אני יודע להגיד מאז שאני מסתכל על הנתונים בראייה - - -      

אורנה ברביבאי: באחוזים אתה יודע להגיד כמה הירידה?     

אמיר ודמני: לא משמעותית, כי בסוף אנחנו מדברים במספרים לא גדולים

אמיר ודמני:  בהיקף הגיוס אין שינוי

אמיר ודמני:  לגבי אזרחים ערבים, אז צריך להגיד שאנחנו כבר היינו בעלייה בהיקף

אמיר ודמני:  כשדיברתי על עלייה, על כ-600 מתגייסים בשנתון

אמיר ודמני:  אחרי "שומר חומות" הייתה קצת ירידה אבל ככל שהזמן עובר אנחנו חוזרים לערכים של לפני "שומר חומות" ויש פעילות מאוד משמעותית של צה"ל גם בדרום וגם בצפון בבתי ספר, גם בהוראת עברית, גם בכניסה של תוכניות טכנולוגיות

אמיר ודמני:  המגמה היא מגמה של רצון הרבה יותר גדול של שיתוף פעולה, ולכן בהסתכלות ארוכת טווח אני חושב שהמספרים יעלו עוד יותר

אמיר ודמני:  זה פחות או יותר התמונה

מרב מיכאלי: 600

אמיר ודמני: פחות

אמיר ודמני:  אמרתי, 600 זה היה השיא

אמיר ודמני:  אחרי "שומר חומות" זה ירד

אמיר ודמני:  היום זה אזור ה-500

מרב מיכאלי: מאוד שמחתי לשמוע שסוף סוף המיון לנשים ולגברים הוא אותו דבר

מרב מיכאלי:  זמן קצר של 15 שנה אחרי דוח שגב צה"ל ממיין בני אדם כבני אדם

מרב מיכאלי:  באמת תשואות וברכות

מרב מיכאלי:  זה מאוד משמח

מרב מיכאלי:  כי שצוין פה לפניי כשלא הייתי בחדר לצערי, עוד אי אפשר לדבר על שוויון הזדמנויות כשחלק מהיחידות עדיין סגורות בפני נשים להיבחן אליהן

מרב מיכאלי:  אנחנו לא מדברות על מכסות

מרב מיכאלי:  אנחנו לא מבקשות הרי מכסות של נשים, לא ביחידות החוד ולא באף יחידה אחרת, אבל העובדה שהן עדיין סגורות לחלוטין בפני נשים לנסות להתקבל אליהן, אני באמת לא מצליחה להבין איך אפשר להצדיק את זה עדיין

מרב מיכאלי:       נקודות שעלו כאן, גם מה שאני שאלתי

מרב מיכאלי:  כמו שציינתי, הוועדה שמעה מפי שר הביטחון דברים אחרים לגמרי לגבי מופעים של חוסר מוטיבציה בוודאי לשירות משמעותי ושירות קרבי מאז שהסערה הציבורית בישראל נגד הפעולות של הממשלה הזאת נמצאות באוויר

מרב מיכאלי:  יתכן שאני לא יודעת משום שאתה לא הבחנת בזה ואתה לא ראית עדויות לזה בגיוס מרץ לטענתך, אבל יתכן שמשום שכרגע זה קצת סוג של המילה שאני אשתמש בה ואין לי מילה טובה יותר, היא נרגע, אז יכול להיות שכרגע קצת פחות מאיים

גליה שמילוביץ': אין ספק, לא יהיו חיילים בבקו"ם לדעתי באוגוסט אם חוק גיוס בצורת חוק יסוד - - - 

גליה שמילוביץ':  מישהו מעלה על דעתו לקבע בחוק יסוד? אני לא רואה איך יהיה פה באוגוסט

אורנה ברביבאי: בואו נתקדם, אני חייבת כבר לסיים

אורנה ברביבאי:  כן

מרב מיכאלי: במצגת שלכם יש את מעגלי ההשפעה

מרב מיכאלי:  מי שלא נמצא במעגלי ההשפעה זה הבית

אמיר ודמני: כתוב משפחה

מרב מיכאלי: אני לא רואה בשקף שלפניי משפחה, אבל חד משמעית זה משפחה, ההורים, ספציפית האימהות

מרב מיכאלי:  כן, חד משמעית ספציפית האימהות

מרב מיכאלי:  שוב, אני לא מצפה ממך ובוודאי לא להעמיד אותך במצב

מרב מיכאלי:  אתה קצונה בצה"ל

מרב מיכאלי:  אתה לא אמור להביע עמדות כאלה או אחרות, אבל אתה בוודאי אמור להיות מודע למה שעלול להתחולל, כי זה יבוא לפתחכם באופן לדעתי הרבה יותר מהר ממה שנדמה

מרב מיכאלי:  הדרכים הרבות מאוד שבהן יש לאימהות ולאבות להשפיע על הילדים שלהם שאגב, חלקם בעצמם נמצאים במחאות ובהפגנות בהמוניהם, ויש להם הרשתות שלהם שבהם הם מבינים שזה לא מה שסיפרו להם, שזה לא מה שגידלו אותם עליו, שהם לא הולכים להילחם בשביל מדינה דמוקרטית אלא בשביל שלטון מאוד מסוים, הם דברים שצה"ל יצטרך להתמודד איתם

מרב מיכאלי:       אני רוצה רק לקוות, שוב, אני לא מבקשת ממך תשובה כדי לא להעמיד אותך באי נוחות, אבל אני רוצה מאוד לקוות שחושבים על זה בצה"ל וחושבים איך להתמודד עם זה, ואני מאוד מקווה שמעבירים את המסרים האלה באותה חדות שבה הם נאמרו כאן בתוך הדיון בוועדת החוץ והביטחון, כי הדברים הם מאוד ברורים

מרב מיכאלי:  אם התהליכים שהממשלה הזאת מובילה יימשכו, השירות בצה"ל ייפגע אנושות, גם איכותית וגם כמותית, והיכולת של צה"ל למלא את ייעודו תיפגע באופן שיסכן משמעותית את היכולת שלנו לשמור על הביטחון שלנו

מרב מיכאלי:  כבר היום צה"ל מתמודד עם אתגרים שהם לא האתגרים שהוא היה רוצה

מרב מיכאלי:  סדרי הגודל של הסד"כ שנמצא ביהודה ושומרון היום

מרב מיכאלי:  עוד הבוקר התבשרנו על הישיבה המחודשת בחומש

מרב מיכאלי:  עוד עבודה לצה"ל, עוד סיכון מיותר לביטחון ישראל, וכשהדברים האלה ימשיכו ויתרחבו ובמקביל תימשך פגיעה בדמוקרטיה, סכנה לדמוקרטיה, ובמקביל יימשך אי שוויון הולך וגדל בשירות, אנחנו נמצא את עצמנו, אנחנו כולנו, מדינת ישראל, החברה הישראלית אבל ודאי צה"ל בתור מי שבסופו של דבר אמון על היכולת לממש את ההגנה על ביטחון ישראל, נמצא את עצמנו בפני שוקת סדוקה מאוד אם לא שבורה

מרב מיכאלי:  תודה

אורנה ברביבאי: תודה, חברת הכנסת מיכאלי

אורנה ברביבאי:      עידו, רצית לשאול משהו?     

עידו בן יצחק: האם נבחנו השפעות אפשריות של מודל השירות הדיפרנציאלי על המוטיבציה לשירות בכלל ושירות קרבי בפרט?     

אמיר ודמני: בקצרה אני אתייחס לשלוש נקודות

אמיר ודמני:  אחת, היקף המקצועות והתפקידים שפתוחים לנשים הוא 90% מהתפקידים

מרב מיכאלי: כן, את יודעת כמה שנים אני שומעת את ה-90%? זה עלה מ-88 ל-90

מרב מיכאלי:  אחלה

אמיר ודמני: מאז דוח שגב יש עלייה דרמטית בהיקף התפקידים, והנתונים של שילוב נשים בצה"ל הוא עלה לאין ערוך והוא עולה כל הזמן

אמיר ודמני:  זה נקודה אחת

אמיר ודמני:  נקודה שנייה, אני לא הייתי פה כשהשר התייחס

אמיר ודמני:  זה בוודאות בטוח שהשר לא התייחס לאיזושהי בעיה שהייתה בגיוס

אמיר ודמני:  אני אמרתי שקנה המידה שלי זה גיוס מרץ

אמיר ודמני:  זה קנה המידה היחיד שאני יכול להתייחס אליו ושבו לא היו פערים בכל מה שקשור לגיוס, שנובעים מסיבות שהן כרגע נמצאות - - -      

אורנה ברביבאי: הוא הציג איזושהי אמירה לגבי הסיכונים שהרמטכ"ל הציג לנוכח המצב החברתי

אמיר ודמני: אני התייחסתי ספציפית לדבר הזה

אמיר ודמני:  הדבר השלישי, שצה"ל הוא צבא ממלכתי והוא שואף בכל מאודו להיות כזה

אמיר ודמני:  בצה"ל יש את כלל האוכלוסיות ואנחנו לא מקיימים דיונים בתוך הצבא

אמיר ודמני:  כל אחד יכול לשמור את דעתו

אמיר ודמני:  הביטחון של מדינת ישראל הוא מעל הכול וזה מה שאנחנו שואפים שיקרה

אמיר ודמני:       לגבי המודל המותאם, אנחנו חושבים שהמודל המותאם הוא מענה לאתגר של המוטיבציה

אמיר ודמני:  יש בו גם רכיבים מאוד משמעותיים של תגמול והוקרה מעבר לחיזוק מאוד משמעותי של הדרג המבצעי

אמיר ודמני:  אני יודע שגם הרמטכ"ל וגם השר הציגו את זה פה בפני הוועדה

אמיר ודמני:  להיפך, השאלה שלך היא בדיוק הסיבה שבגללה הלכנו למודל

אמיר ודמני:  אני חושב שזה מודל שהוא יותר נכון לעת הזו

אורנה ברביבאי: טוב, אני רוצה לסכם את הדיון

אורנה ברביבאי:  תודה רבה לכל מי שהגיע

אורנה ברביבאי:  אני בחרתי לקיים את הדיון הזה כי חשבתי שצריך להתייחס לממשק של צבא-חברה בהשלכות הרחבות ובהשפעות שיש על המצב היום, החברתי-הפוליטי על המוטיבציה לשירות

אורנה ברביבאי:  מהנתונים שהצגת, תא"ל ודמני, אני מבינה שבסך הכול הצבא אומר, הצבא, מערכת הביטחון, משרד החינוך אתם אומרים, אנחנו לא רואים איזה שינוי דרמטי

אורנה ברביבאי:  מבחינת הפעולות, נעשות פעולות מרובות, יש מגמות שמראות יותר ויותר השקעה

אורנה ברביבאי:       אני חושבת שהיית מנומס כשאמרת שהאתגרים הולכים ונעשים יותר קשים, אבל את זה אני מתרגמת ככזה שגם אם יש לך מענה בכמות ובאיכות, כנראה צריך להתאמץ יותר כדי להגיע לאותה תוצאה

אורנה ברביבאי:  בין אם זה משקף את המצב עכשיו וזה לשביעות רצון הצבא במילוי השורות בכמות ובאיכות, ובין אם המאמץ הנדרש יותר הוא מבטא את החשיבות שהצבא מייחס לזה, אני חושבת שיש פה ניסיון גדול של הצבא להראות, וזה משקף נאמנה

אורנה ברביבאי:  אני לא חושבת שאתה מראה משהו לא נכון, אבל להראות שלמרות כל המורכבות הצבא עומד ביעדיו, בדיון כזה שמתקיים בין צבא לחברה זה רק חלק מהדבר

אורנה ברביבאי:  אני לא באה בטענות חלילה ללובשי המדים

אורנה ברביבאי:  אני אומרת, יש פה סיפור הרבה יותר גדול

אורנה ברביבאי:  יש פה מגמות שמתנגשות ושנוגעות לעניין חוק הגיוס

אורנה ברביבאי:       בחלוף יותר מעשור מאז ביטול חוק טל ב-2012, הבית הזה, הממשלה, בית המחוקקים בסופו של דבר לא מביא חלופה אלטרנטיבית סבירה שבית משפט יוכל לאשר אותה כחוק שוויוני

אורנה ברביבאי:  יש פה עניין של שירות נשים בצבא, שגם אם אתה אומר 90% מהתפקידים פתוחים בפני הנשים, נשים רוצות שלא תהיה שום הבחנה מגדרית, ואין שום סיבה ב-2023 שנשים לא תוכלנה להתגייס רק על פי איכותן ויכולתן ללא קשר למגדר

אורנה ברביבאי:      יש פה גם סוגיה מאוד גדולה שאני חושבת שכדאי שהצבא יערך אליה

אורנה ברביבאי:  היא לא רק במה קרה עד עכשיו והנתונים של גיוס מרץ

אורנה ברביבאי:  היא מה יקרה מעתה ואילך לנוכח המקבץ הזה של הנתונים ולנוכח הדינמיקה שהיום בממשלת ישראל, הבוקר לא דנים בחוק שנועד להסתכל על השירות הצבאי והאתגור של מודל צבא העם כפי שאנחנו רואים אותו, כי אתה דיברת על 68% גברים ו-55% נשים שמתגייסות

אורנה ברביבאי:  אנחנו מבינים שמודל צבא העם נמצא באתגור מאוד משמעותי

אורנה ברביבאי:  אנחנו מבינים שהצבא מנסה למצוא פתרונות עם מודל שירות כזה או אחר, אבל כל הסימנים המעידים בהשוואה נגיד למודלים בעולם של מודלי צבא העם שעברו לצבא מקצועי בהתנדבות, אנחנו מבינים שהמגמה נוסעת לשם

אורנה ברביבאי:  אם הצבא לא יהיה השומר בשער שאומר, חברה יקרה, אנחנו בבעיה כי ערך השירות ונושא יוקרת השירות שאמור להיות על סדר יומו של כל פוליטיקאי בישראל שחפץ חיים ורוצה לראות גם את המדינה עומדת באתגריה, וער לשיח של הדרישה לשוויון, אני חושבת שהצבא צריך להתריע בפני זה, בין אם זה בסקרים שתעשו

אורנה ברביבאי:       היו פה הורים, אימהות שאמרו לכם, תספרו גם אותנו כי יש לזה משמעות באופן שבו אנחנו נביא או לא נביא את הילדים

אורנה ברביבאי:  אני כמובן לא מעודדת אף אחד לא לעמוד בחוק הגיוס ולגייס את הילדים לצבא, אבל אני כן חושבת שצריך להיות ערים למגמות האלה

אורנה ברביבאי:  אני גם חושבת שהעובדה שלא הוצגו פה נתונים של נשר בשירות זה משהו שצריך להשלים, כי זה בסוף הנתונים לאלה שלא יתגייסו ואלה שכבר התגייסו, מה היקף הנתונים של הישרדות בשירות, בוודאי בלחימה

אורנה ברביבאי:       האתגרים שלכם עצומים, בין הטכנולוגי לאחרים, ואתם משלימים פערים שהחברה לא טיפלה בהם קודם בהקשרים של פריפריה גם גיאוגרפית, גם חברתית

אורנה ברביבאי:  אנחנו רואים את העבודה המשמעותית ביותר שהמכינות עושות בשיפור המוטיבציה לשירות, אבל בסוף אני רואה איך הצבא נוסע לכיוון שבו הוא יידרש ברצונו או לא ברצונו להיפגש, שלא לומר להתנגש בתוך המגמות החברתיות האלה שלא מטופלות לא על ידי הצבא, שלא מטופלות על ידי מובילי המדיניות במדינה

אורנה ברביבאי:  לצערי אני אומרת, אתם תצטרכו בסופו של דבר להתמודד עם זה, ולכן טוב יעשה גם הרמטכ"ל, גם שר הביטחון שיציף את המגמות ואת הפערים כפי שהם רואים אותם בראיה קדימה, משום שאם המגמות האלה לא ישתנו, הצבא הוא זה שבסוף אמור לספק ביטחון למדינה ואין הבדל מי בחר מה בקלפי

אורנה ברביבאי:       בסוף הגנה היא הגנה וכוחו של צה"ל חשוב לכל אזרח במדינת ישראל

אורנה ברביבאי:  אם לא נדע להציף את המגמות האלה, וזאת הייתה מבחינתי מטרת הדיון

אורנה ברביבאי:  תיאורטית, נחה דעתי מזה שלא הצגתם בעיות במוטיבציה, אבל זה להסתכל על זה דרך קשית

אורנה ברביבאי:  אני מסתכלת על זה בפריזמה יותר רחבה שמסתכלת על המגמות החברתיות של היעדר שוויון גם בגיוס מגזר, החרדים, גם בהזדמנות שווה לנשים

אורנה ברביבאי:  בהתבוננות רבה מדובר פה על עשור

אורנה ברביבאי:  אני לא חושבת שאנחנו נגיע לעשור, זה יהיה הרבה קודם לכן, ביכולת לייצר לגיטימיות לצבא

אורנה ברביבאי:       צבא העם שאין לו לגיטימיות מהחברה הוא צבא שנמצא בסיכון אמיתי ליכולת שלו לעמוד באתגרים, והלגיטימיות, שהאזרחים אומרים למדינת ישראל היום, הקולות שנשמעים, חלקם שמענו פה, שכבר יש לנו ספק לגבי הנכונות שלנו לתת לגיטימיות לצבא

אורנה ברביבאי:  שוב, לא בהכרח מול הצבא אלא מול מובילי המדינה

אורנה ברביבאי:  אם אנחנו רוצים דוגמה, אז בממשלת ישראל דנים הבוקר בהעדפה של לומדי תורה והעדפת ערך הציונות על פני ערכים של שוויון וערכים נוספים

אורנה ברביבאי:       אני אומרת את זה בצער רב אבל אני אומרת לך, אתה הנציג הבכיר של צה"ל כאן

אורנה ברביבאי:  אני חושבת שטוב יעשה הצבא אם הוא יערך לחורף הזה שיהיה לפניו בהיבטים של לגיטימיות ומוטיבציות לשירות, כי אחרת אתם תתנגשו בזה למרות המאמץ הכביר שאתם עושים כדי לצמצם את הפער הזה

אורנה ברביבאי:       תודה רבה, חברים